text:
Den nomber di musiconan y e mundo di entertainment, Stichting Musica a dirigi su mes na Crisis Team durante di un Live Conference via nan Facebook page riba diasabra, 24 di april 2021.
Durante di e conferencia presidente di Stichting Musica, sra. Edwina Werleman y vice- presidente, sr. Bobby Gibbs a remarca cu musiconan no a wordo considera den e ultimo ahustacion di medidanan, siendo cu e fundacion tin mas cu tres luna wardando pa un contesta of sikiera un follow up di Crisis Team despues di a entrega un Proposal Plan formal.
Na prome instancia Crisis Team a pidi Stichting Musica pa dialoga cu Departamento di Cultura [DCA] y a logra reuni varios biaha cu DCA. Stichting Musica a cumpli cu tur peticion di DCA y riba dia 20 di januari 2021 a presenta un Proposal Plan cu diferente proposicion y sugerencia di parti musiconan.
Te awe Stichting Musica no a ricibi un contesta riba e plan aki, supuestamente pa motibo di hopi trabao y casonan variante, e team te ainda no a logra discuti/repasa e proposal.
Den esaki ya tres luna a pasa y varios medida a wordo ahusta, pero sin cambio algun pa musiconan y e mundo di entretenimento. Musiconan ta dunando di nan parti pa cumpli cu e protocolnan stipula y ta hasta motivando otro pa bai vacuna.
Stichting Musica ta compronde cu Crisis Team tin un tarea dificil y cu nos no por bai bek na ‘normal’ di biaha. Sinembargo, mester cuminsa un caminda.Durante di e conferencia, musico Sergio Barros a trece algun topico interesante pa dilanti.
Entre otro, cu dunando musiconan e espacio pa gana un entrada, a lo largo lo yuda e caha di gobierno, mirando cu nan no lo depende riba FASE. Tambe a remarca cu dialogo y union entre musico ta e unico modo pa yega na solucion y cu ora di traha maneho no mester solamente enfoca riba solucion imediato, pero tambe pensa riba un plan pa termino largo.
Stichting Musica ta haci un apelacion urgente na Crisis Team pa tuma accion y pa follow up riba e Proposal Plan cu a wordo entrega na januari 2021. E meta no ta pa pone comunidad na riesgo, sinembargo, pa yega na un solucion realistico.
Stichting Musica lo duna oportunidad na mas musico pa vocifera nan preocupacion y comparti nan situacion actual cu comunidad di Aruba, pa medio di mas programa ‘Live’ riba nan plataforma di Facebook den e siman cu ta sigi.
Stichting Musica ta pidi tur musico y tur esnan cu tin e mundo di musica y entretenimento na pecho, pa bai riba e Facebook page di Stichting Musica y uza e frame disponibel.
Cambia bo profile picture uzando e frame aki pa asina mustra solidaridad cu nos musiconan y e causa aki y manda un mensaha cla y raspa pa Crisis Team pa trata e punto aki como prioridad.
E meta primordial di Stichting Musica ta, na e momentonan aki ta, pa haya oido di Crisis Team y hunto tuma accion pa yega na solucion responsabel.


c: text/html

text:
KRALENDIJK – Awe djaluna mainta alrededor di 10’or a tuma lugá un aksidente den sentro di suidat enfrente di e ofisina di impuesto.
Un outo ku tabata bèk a alkansá un dama ku no a tuma nota di e outo. Informashon no ofisial ku Radio Live 99.9 FM ta disponé di dje ta indiká ku e dama tabata papiando ku un persona den un vehíkulo na e sitio di stashoná outo di ofisina di impuesto, i na dado momentu a kaba papia i bira pa sigui su rumbo. Nèt na e momentu ei un vehíkulo ku ta pertenesé na RCN su departamentu di SZW tabata bèk i a alkansá e dama. No tabata algu di gravedat pero a opta pa yama ambulans mirando ku e dama tabata keha di doló. Paramediko a atendé ku e dama un momentu na e sitio di aksidente i a transport’é pa hòspital pa tratamentu médiko.

robotstxt: allowed

filter: keep


text:
KRALENDIJK – Informashonnan ku nos tin i ku a yega nos redakshon deportivo, ta mustra ku kampionato 2020-2021 di futbòl di nos isla, ta kuminsá dia 25 di e luna aki, 25 di novèmber 2020 pues.
Djamars otro siman segun e informashonnan, lo tin reunion ku e klupnan di futbòl afiliá na e federashon di futbòl ku ta FFB. Durante e reuion aki lo papia tur loke ta regardá e kampionato ku e klupnan miembro, pa despues prepará pa e kampionato kuminsá dia 25 di novèmber 2020.
For di algun siman pasá tin palabra di nos Promé Mandatario, Gezaghebber sr. Edison Rijna ku por kuminsá, pero a keda spera riba e partisipashon ofisial di e komishon ku ta atendé esaki, sin tende nada nada ainda di e komishon ku no ta logra haña kontakto tampoko kuné. Si logra haña kontakto mes, no ta haña ningun informashon konkreto di esaki.
FFB no ta bai warda mas, djamars ta reuní ku e klupnan miembro pa kuminsá dia 25 di e luna aki den forma di kalentá pa sigui ku e parti kompetitivo di e kampionato.
FFB tin tur kos kla basta dia kaba pa kuminsá, solamente tabata pendiente di un kontesta di e komishon di salubridat relashoná ku esaki.
Lo hunga sin públiko manera a bisa pa kumpli ku e eksigensianan di e komishon i desishon di nos Promé Mandatario. Weganan lo bai via “live streaming” di manera ku e fanatikada por sigui esakinan via e sistema aki.
Skema pa e kampionato ta kla, rèfrinan tur ta kla pa kuminsá, stadion ta OK pa kuminsá, pues bala tei kuminsá lora dia 25 di e luna aki, esaki ku partidonan pa kalentá i kana drenta e kampionato kompetitivo.
Foi djawó nos ta deseá e klupnan di futbòl den e kampionato tur kos bon i éksito ku e kampionato.


text:
Superman lo declara cu e ta bisexual y lo cuminsa un relacion romantico cu su miho amigo, a keda revela awe pa DC Comics, net despues di dos luna cu e compania a anuncia cu e compañero icono di Batman, Robin, tambe ta bi. E noticia ta marca loke DC Comics ta califica como un ‘bold new direction’ pa e legendario super heroe, un movimento cu a cuminsa na juli, ora e compania a debuta cu un serie nobo di comics cu e personahe Clark Kent y yiu di Lois Lane, Jonathan, cu a hereda e rol di su tata cu tin e capa bisti.
Desde e debut di e serie Superman: Son of Kal-El, Jon, di 17 aña, a trece dilanti varios tema cayente manera e tiramentonan na high school, cambio climatico y deportacion di e refugiadonan. E personahe awo ta dal un paso grandi pa separa di su storia original asina stima di Superman pa ‘date’ su amigo cercano, cu e romance cla pa ocupa un luga central den un proximo edicion di e strip, cu ta ser lansa dia 9 di november.
Sinembargo e relacion entre personanan di mesun sexo a ser inspira den icono romance entre Clark y Lois, y DC Comics a revela cu e compañero nobo di Superman, e refugiado ‘hacktivista’ Jay Nakamura, tambe ta un reportero, mescos cu e mayornan di e hoben super heroe, “Mescos cu su tata prome cu ne, Jon Kent a namora di un reportero”, e compania a bisa den un comunicado di prensa.
Papiando riba e decision pa duna Superman un historia LGBTQ +, e escritor di e serie Tom Taylor a bisa na New York Times, e tabata kier cu e version nobo di e personahe ta relevante pa un audiencia moderno, insistiendo cu el a sinti manera un ‘oportunidad perdi’ pa un biaha mas retrata e super heroe como un ‘straight white savior’. “Un Superman nobo mester tin e peleanan nobo, e problemanan real di mundo, cu e por enfrenta manera un di e personanan mas poderoso di mundo”.


text:
Nan a bisa e muhe na Merca cu e tin suerte e no ta un hende muhe na Santo Domingo, nan a bisa esun na Santo Domingo cu e tin suerte e no ta un hende muhe na Lebanon, nan a bisa esun na Lebanon cu e tin suerte e no ta un muhe na Saudi Arabia y ami
ta cuestiona si algun dia, nos lo djis tin suerte di ta un hende muhe sin importa unda nos ta.
Mi hendenan, Hulanda ta di luto y bo feminista preferi tambe pasobra cada biaha un hende muhe muri na man di violencia, nos tur ta perde algo. Pa esunnan cu ta biba den nubia y no ta sigui noticia internacional. Ta asina cu un hoben di 25 aña yama Anne Faber a perde na Hulanda un dos siman pasa, el a bay un fietstocht y nunca mas el a bin bek. El a disparce di Amsterdamsestraatweg cual por cierto ta e caya unda mi ta biba. Despues di un buskeda hopi intenso, nan a haya su bais y tas. Mas despues nan a haya algun pista di hende, nan a garaun sospechoso y despues e miedo mas grandi a wordo confirma.
Nan a haya Faber su curpa un caminda na Zeewolde cual ta mas o menos un ora leu di Amsterdamsestraatweg. Un fayo huridico podise? Esun cu a comete e crimen tabata un sex offender cu den pasado a abusa dos mucha muhe violentamente y tabata den rehabilitacion. Pakico un hende cu un record criminal asina grandi ta den rehabilitacion
y no bon cera den un prizon ta un otro pregunta. Pero wak e consecuencianan. Anne
djis kier a bay core su bais y nunca mas el a bin bek. Poco luna pasa mi tambe a cuminsa
core mi bais, mi ta kere mi a conta boso tur, pero hopi lihe mi a realisa cu mi long trips
riba mi bais posiblemente no tabata un opcion mucho sigur y mi a stop. Mi tabata gusta
e cuenta di core bais leu di ciudad, pasobra ta asina druk y mi tabata haya anshamento. E
berdad ta cu desde tempo mi a bin biba na Amsterdamsestraatweg e caya a duna mi the
creeps. Pero mirando con duro e ta pa haya algo pa biba aden na Utrecht, mi a keda. Un
biaha mi a keda na mi amiga su cas te laat y mi a bay cas bek rond di 2or di madruga riba bais. E tabata e prome y e ultimo biaha cu mi a haci e joke ey, simplemente pasobra mi notabata gusta e sentimento di ta asina laat mi so y tabata tin mucho homber ta cana rond na e oranan ey tambe.
Tur esaki ta djis contexto, djis yenando pagina, un caso tristo mas, pero esaki ta e realidad. Nos hende muhe ta vulnerabel na violencia y maltrato unda cu nos ta. Cu bo ta na Saudi Arabia of cu bo ta Hulanda cu supuestamente ta un di e paisnan mas feminista na mundo, semper bo ta den peliger simplemente pasobra bo ta muhe. Cu bo bay Aruba vakantie, bo ta den peliger pasobra bo ta un hende muhe. E caso di Anne a mira un final, esun di Natalee ainda ta buscando di dje. Ta un muhe riba e mundo aki kiermen biba den un estado di paranoia. E kiermen wanta bo yabinan duro den bo man ora bo ta canando bay cas anochi boso. Tin ora e ta cana te skip bo cas, pasobra bo tras tabata tin un grupo di homber ta cana y bo tin miedo nan lo drenta bo tras. Pues bo ta keda cana te ora nan disparce pasobra bo no kier nan sa unda bo ta biba. Ta un hende muhe riba e mundo ki ta biba cu miedo, ta subi un taxi anochi y resa cu e taxista no ta psycho cu na cualkier momento por pasa bo un man y intimida bo pasobra bo ta bo so den auto cu ne.
E ta hiba un amiga cu bo baño semper, na tur evento grandi just in case algo mester
pasa. Muhenan, nos ta haci tur sorto di cos pa nos propio siguridad. Desde e buddy system, na wak kico nos ta bisti, na comporta nos mes netjes, keda cas etc. Pero nada di esey ta salba nos, pasobra nos ta wordo mira como obheto pa mundo henter. Pasobra bida di un hende muhe den e mundo aki, simplemente no ta bal mesun hopi cu esun di hende homber y nos mester yena delaster un rekisito pa por wordo considera un bon muhe. E siman aki nan a haya Anne, e no tabata e prome, e no lo ta e ultimo. Podise algun dia, nos hende muhe lo ta liber di violencia y maltrato na man di hende homber, mi no ta perde e speransa ey. Mi hendenan, stima e hende muhenan den bo bida, trata nan cu dignidad y respet. No pasobra nan ta bo familiar, sino simplemente pasobra nan ta humano den un mundo cu ta haci tur cos pa deshumanisa nan.


text:
ORANJESTAD,Aruba
Diahuebs awor Fundacion CINEARUBA lo presenta ‘Shortcutz Amsterdam International Audience Award.’ E evento lo inicia 8’or di anochi y e lo tuma luga na Baz-rrr Galleria y Brassserie den centro di ciudad na Emma Straat 3. Durante e evento e publico lo por disfruta di shete peliculanan cortico cu ta compitiendo pa e premio di e pelicula faborito di publico. Despues di e presentacion e publico presente lo vota pa nan pelicula faborito.
Shortcutz Amsterdam ta forma parti di e mes un network cu Shortcutz Aruba.
Manera tur aña e premio publico di Shortcutz Amsterdam ta wordo dicidi door di e publico di diferente pais. Un total di 28 ciudad perteneciente na 15 pais ta participando entre otro Hong Kong, Angola, Italia, Brazil y Inglatera. Tur e peliculanan cu lo wordo presenta durante e anochi di diahuebs lo tin subtitulo na Ingles. Entrada na e evento lo ta completamente gratis. Pa mas informacion por bishita e pagina di Facebook di CINEARUBA.


text:
E MOU ta amplia e kolaborashon eksistente pa promové turismo na Kòrsou mediante ‘home sharing’
Willemstad, Kòrsou, 12 di febrüari 2019 – Awe, Curaçao Tourism Development Foundation (CTDF) a renobá un akuerdo importante ku Airbnb pa promové Kòrsou komo un destinashon turístiko prinsipal i koperá riba algun aria di interes komun.
E akuerdo akí ta reforsá e kolaborashon eksistente, pa generá un desaroyo ekonómiko sostenibel den industria di turismo na Kòrsou mediante e sistema di home sharing.
‘Airbnb ta un komunidat global inigualá di anfitrion i huéspet. Airbnb a krea un forma henteramente nobo di biaha i eksperensiá un destinashon. Kòrsou ta masha kontentu di por hiba su kolaborashon ku e plataforma akí un paso mas leu, ampliando asina nos produkto turístiko i na mes momento empoderá nos siudadanonan,’ segun Paul Pennicook, direktor di Ofisina di Turismo di Kòrsou (CTB).
E komunidat di home sharing ta un komponente di industria di turismo ku ta kresiendo i un propiedat importante di rikesa di e isla. Airbnb ta ofresé mas di 1.900 propiedat rònt parti di e isla, i komo tal ta hunga un papel importante den ekonomia di Kòrsou.
‘Nos ta kontentu di por sigui traha ku CTB pa yuda stimulá industria di turismo, promoviendo un estilo di biahamentu sano ku ta di benefisio direkto pa pueblo di Kòrsou’, segun Carlos Munoz, Campaign Manager, Public Policy and Communications di Airbnb pa Karibe i Sentroamérika. ‘Kòrsou ta un destinashon di klase mundial, i ku e kolaborashon fuerte akí, nos ke pone e isla akí mas ainda den spòtlait, halando atenshon na su kultura riku i e eksperensianan úniko ku ta spera su bishitantenan via home sharing.’
Airbnb ta demokratisá turismo na Kòrsou hasiendo esaki mas pagabel i aksesibel i tambe e ta pone e biaheronan di rònt mundu den kontakto direkto ku e komunidatnan lokal, i asina permití e bishitantenan pasa nan tempu riba e isla ‘komo si fuera nan ta hende lokal’.
E anfitrionnan di Airbnb na Kòrsou a risibí aproksimadamente 23.300 huéspet na 2018, ku un estadia promedio di aproksimadamente 8 dia; basta mas largu ku e estadia promedio na e otro partinan di Karibe.
Tin mas di 950 anfitrion na Kòrsou ku ta benefisiá di e desaroyo ekonómiko ku Airbnb ta hasi posibel mediante ‘home sharing’. E anfitrionnan na Kòrsou ta un grupo bastante variá; 57 porshento di nan ta hende muhé i 75 porshento tin entre 30 pa 59 aña di edat.
Den futuro, Airbnb su plan ta di sigui kolaborá pa diversifiká, demokratisá i ekspandé industria di turismo, ku ta asina importante na Kòrsou.
Ku e kolaborashon fuerte ku e tin ku CTO, Airbnb ta traha konstantemente pa stimulá turismo den e region akí, amplia oportunidat ekonómiko i promové biahamentu outéntiko na tur parti di Karibe.
Tokante Airbnb
Fundá na 2008, Airbnb su mishon ta di kontribuí na un mundu kaminda kada ken por sintié parti di dje mediante un estilo di biahamentu sano ku ta lokal, outéntiko, variá, ku inklushon i sostenibel. Airbnb ta usa teknologia na un manera úniko pa ekonómikamente empoderá miónes di persona rònt mundu, pa nan por hasi uso di nan espasio-, pashon- i talentonan, i bira empresario den ramo di hospitalidat. Airbnb su merkado di akomodashon ta habri porta na mas di 5 mion lugá úniko ku un biahero por hospedá na dje, den mas ku 81.000 diferente siudat na 191 pais. Airbnb Experiences ta pone e biahero den kontakto, manera nunka ántes, ku un lista largu di aktividat i komunidat lokal. E ta ofresé 20.000 aktividat úniko i personalisá ku hende lokal ta operá den mas di 1000 merkado rònt mundu. Airbnb su plataforma ta konektá hende ku otro riba un base individual i ta di benefisio pa tur e partinan interesá: e anfitrion, e huéspetnan, e empleadonan i e komunidatnan den kua esakinan ta operá.


text:
WILLEMSTAD- 21 di febrüari 2016– Manera konosí karnaval di Rio de Janeiro ta karga e lema di e show di mas grandi di mundu. Kòrsou pa medio di e promoshon realisá dor di Ofisina di Turismo di Kòrsou (CTB) a logra hala atenshon den medionan di komunikashon di Brazil pa su camarote durante di e fechanan di karnaval na Rio. Camarote ta un espasio spesial pa invitadonan den e Sambodromo na Sapucai, Rio de Janeiro, kaminda mas di 75.000 mil hende ta bin pa mira e show mas grandi di mundu, esta karnaval di Rio.
Tur brasilero ta anhelá di por mira karnaval invitá den un camarote. CTB durante aña pasa a usa esaki komo insentivo pa stimulá mayoristanan na Brazil pa bende Kòrsou komo destinashon turístiko ku chèns di gana e oportunidat di gosa di karnaval for di e camarote di CTB. Banda di esaki a invitá tambe vários artista i selebridat na Brazil. Esaki a hala atenshon di medionan di komunikashon importante na Brazil. E resultado ta un tremendo kobertura na entre otro televishon, den kolumnanan i revistanan importante na Brazil.
Kòrsou a haña kobertura den entre otro: O’Globo, Journal do Brazil, e revista Caras i tambe algun biaha den Show di Amaury Jr. ku ta un show hopi mira den oranan di anochi lat. E kantidat grandi di artista i selebridat a keda enkabesá pa e aktris Juliana Alves, kende ta e kara di Kòrsou na Brazil. E tabata tambe na mes momentu ‘Reina di Bateria’, enkabesando un banda di samba di mas di 200 persona di e grupo Unidos da Tijuca. Otro selebridatnan ku tambe a bishitá e camarote di Kòrsou tabata: e kantante Ludmilla, Adriana Bombom (presentadó), Anaju Dorigon (aktris), Adriane Galisteu (presentadó) i Amaury Jr. (presentadó) pa menshoná algun.


text:
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Celebrating Our 10th Anniversary Online!
Get 10% Off Storewide!!!
.
Un E-magazine pa inspirá, eduká, konsientisá i entretené
Eduká: Floria memoria
Esaki ta e rúbrika di ban bèk den tempu pa loke ta trata téknikanan poétiko. Diferente estilonan literario ku probablemente nos tur a haña na skol ta bini dilanti aki, pa refreská bo memoria. Pero tambe por haña tep kon pa skirbi un poema, kuenta òf buki.
E biaha akí nos lo trata den nos rúbrika Floria Memoria, dos estilo literario ku tin biaha hende ta konfundí ku otro: Sarkasmo i Ironia.
Laga nos kuminsá ku e promé: Sarkasmo
Karkó di Kabayé [1]
Bo ta abusá di beter,
hasi ko’i ridíkulo
anda den mal kren
ke hunga Superman
serka djak’i kaña,
ku nada mas
ta ila fini
pa tantia
bo saku di karson
B’a za mahòk
chubatu kurnú
Ta ora di
hala faha mará,
tapa warda,
wanta brek
i baha for di tròli
Kurason kayente
ta mata kaikai!
Saká for di: Djis un pensamentu. Kolekshon di poesia i prosa poétiko. Tomo I; Kòrsou, 2010, pág. 92
Den e pasashi aki riba nos ta mira ku a hasi uso di sarkasmo pa trese un sintimentu dilanti.
Kiko ta sarkasmo?
Sarkasmo ta un remarke iróniko òf satíriko, esta un manera di trese un sintimentu dilanti pa medio di humor; pero e humor akí ke impreshoná na un manera negativo. E ke dal duru. E ta yen di rabia i ke asta ofendé.
Ta hasi esaki hopi bes mediante palabranan ku ke ekspresá e nifikashon kontrario di e palabra ku a usa pa laga un persona den ridikules. Ta manera ku di e forma akí ta buska moda di tapa e rabia, frustrashon, amargura i/òf ofensa un poko, pero tòg ke ta fuerte den e krítika ku ta duna.
Den e pasashi aki riba di nos poema Karkó di Kabayé por lesa i sinti klaramente na tantu e palabranan usá i na e tono di e poema, ku no ta mashá di akuerdo ku hasí di e suheto den e poema.
Pa kuminsá, e título so di e poema, esta Karkó di Kabayé, ya ta indiká esaki. E ta forma parti di e ekspreshon: Bieu manera karkó di kabayé, ku ta nifiká bieu manera Metúsalem; un hende hopi bieu i mal tené. Ku otro palabra mediante e palabranan ei ya bo sa kaba ku lo no bai papia di un persona grandi òf di edat so, pero mas bien tambe un persona mal tené. Kemen ya bo por sinti kaba ku esei no tin un konotashon mashá positivo.
Den e promé strofa di e poema nos ta sinti ku ta hasi uso di sarkasmo pa demostrá e rabia ku e hende ta sinti ku e suheto ta laga hende tum’é hasi.
Ta usa palabra manera Superman, kaminda ta nèt kontrali ke bisa. Un Superman ta un héroe, un hende ku ta hasi kos bon, ku ta di atmirá. Pero aki ta usa e palabra aki netamente den un nifikashon kontrali di loke e palabra mes ta para p’e.
Kemen ke bisa ku e suheto no tin nada di Superman, nada di un héroe, nada di atmirá. Al kontrali, ke bisa ku e ta un pálòli, un hòmber chocho, ku ta laga hende us’é i ku ta di despresiá.
Den e di dos strofa di e poema nos ta sinti ku ta hasi uso di sarkasmo pa ofendé hende. Ta usa palabra- i ekspreshonnan manera ‘B’a za mahòk’i ‘chubatu kurnú’.
‘Za mahòk’ ta nifiká ‘ronka duru’. ‘Chubatu kurnú’ ta nifiká ku no ta sirbi mas pa traha yu’. E palabranan akí kompañá pa e palabranan ku ta sigui, klaramente ta pa ofendé e suheto, refiriendo tambe na su aparato seksual den un lus sumamente negativo.
Ku ‘sarkasmo’ ke hasi chèrchi i bofon di un hende dor di atak’é na un manera severo pa e keda komo un gran ridíkulo. Mayoria biaha ta ekspresá sarkasmo ku un tono hostil.
Awor lo bo puntra bo mes, pero kiko ta: Ironia?
Ironia, meskos ku sarkasmo, ta hasi uso di palabranan ku ke ekspresá e nifikashon kontrario di e palabra ku a usa. Pero e meta di ironia, kontrali na sarkasmo, no ta di ofendé hende.
Ironia tambe ta kritiká mediante humor, pero e ta mas suave ku sarkasmo.
Laga nos atmirá e siguiente pasashi:
Galardon pa Don Ladron
Fama di strea di Hollywood bo a alkansá
Na tur medio di komunikashon bo ta solisitá
Paparazzi tur kaminda bo tras
Alkansá bo? Hamas
Beaku manera Nanzi
Astuto manera Zoro
Es ku ke hinka bo den kalabus
tin ku kana un kaminda di krus
Saká for di: Djis un pensamentu. Kolekshon di poesia i prosa poétiko. Tomo I; Kòrsou, 2010, pág. 86
Den e pasashi aki riba nos por ripará ku ta hasi uso di ironia pa referí na e suheto. Na un manera humorístiko ta trese algun karakterístika dilanti di e suheto.
Aki tambe ya for di título nos por mira e aspekto iróniko di e poema: Galardon pa Don Ladron. E echo ku ta yama un ladron, ku ta un persona ku un konotashon negativo, ´Don’, ya ta impliká un kontrariedat. ‘Don’ òf ´Doña’ ta términonan ku ta usa pa ekspresá rèspèt pa un persona. Loke sigur un ladron no ta meresé. Un ‘galardon’, esta un premio, òf trofeo di honor, no ta algu ku lo duna un ladron.
Den e promé strofa ta papia di e ladron manera ta un persona mashá importante, un persona di renombre, den nos komunidat e ta. Un artista internashonal famoso, ku reporteronan ta loko pa entrevistá i paparazzi, esta fotógrafonan ta ansioso pa saka su potrèt. Tur esakinan ta kuadra ku un ladron, pero den nifikashon kontrali.
Esta, e ladron no ta famoso, sino mas bien notorio.
E no ta solisitá na medionan di komunikashon, esakinan ke hasi un reportahe, trese e notisia dilanti. I no ta paparazzi ta su tras, sino polis ku ke gar’é.
Nota ku aki tambe ke hasi poko chèrchi i bofon di e ladron, pero ta trese esaki na un manera mas sutil dilanti.
Den e di dos strofa ta manera ke duna elogio na e ladron. Ku palabranan manera ‘beaku’, esta sabí, i astuto, kompañá pa personahenan kerí manera Nanzi i Zoro.
Aki ta enfoká riba algun ‘kualidat’ ku ladronnan sa tin, kaminda no sa gara nan fásilmente. Aki ta menshoná diferente palabra i karakterístika ‘positivo’ di e ladron, kaminda klaramente esakinan ta pa krítika tantu e ladron mes, komo e sistema kaminda sa ta bastante difísil pa outoridatnan gara sierto ladronnan. Kemen pa medio di humor ta trese algun krítika dilanti.
No ta den poesia i literatura so sa usa sarkasmo i ironia. Den nos ablá di tur dia tambe nos sa usa nan, tin bia sin para ketu mes na esaki.
Chek e siguiente ehèmpelnan:’
Sarkasmo:
1. Un hende ta mira un otro hende bentá abou na suela den un situashon penoso. E ta kore yega serka i puntr’é:‘Ta kai, b’a kai?’
E otro ta kontestá: ‘Nò, ta sosegá mi ta sosegando asin’akí.’ òf
‘Nò, ta inspektá mi ta inspektando suela.
2. Ora un hende hasi algu inkorekto: ‘Bunita! Sigui asina!
3. Ora un hende bisa algu laf: ‘Esta prèt, no!
4. ‘Inkreibel! Esei ta e kos di mas elokuente ku mi a yega di tende sali dor di bo boka.’
5. ‘An, bo no ta bini mas pa nos sena huntu? No ta nada! Ta solamente ma tuma mas ku
tres ora pa prepará bo kuminda preferí pa bo.’
6. ‘Mi ta spera ku bo bida ta mes tremendo ku bo ta pretendé ku e ta online.
7. ‘Ai, no wòri bo kabes. E vas antik ei ta kosta solamente 500 florin.’
8. ‘Mi kièr sa b’a laga bo talento keda kas.’
9. ‘Ta tur dia bo ta iritante asin’akí, òf awe bo a hasi un poko mas esfuerso?’
10. ‘E charla di e profesor tabata dje interesante ei ku kasi mi no tabatin mester di bebe mi di tres kòpi di kòfi.’’
Ironia:
-
Un hende ku ta bisa: ‘Esta bon,no!’ Miéntras e situashon ta hodidu.
-
Kuerpo polisial a keda atraká ayera nochi ...
-
Un hende ta kaba di haña flètayer i ta bisa: ‘Mi kier sa awe sí ta mi dia di suerte!
-
Un persona ta buska un matras pa kumpra. E ta yega un kaminda kai drumi riba e matras pa tèst e i bisa: ‘E kama akí ta mes suave ku un baranka’.
-
E èrko den kamber di un pareha ta daña. E hòmber ta bira bisa su kasá: ‘Awor akí ta hasi mes friu aki den ku den fièrnu.
-
Un mucha muhé ta kibra un uña i dal un gritu yora. Su frei ta bisa tur tristu: ‘Ai nòòò! Esaki sí ta fin di mundu.’
-
‘I esei ta e mihó kos ku bo por hasi, mi ta suponé.’
-
‘Kemen segun bo mi ta idiot. Masha danki!’
-
Bo ta hari bo amigu ku a kaba di slep riba kaska di bakoba bai kai largu abou i djis despues bo mes ta kore kabe’i gai bai dònder abou manera patia bèrdè.
-
E hefe nobo tabata mes sivilisá ku un tribon.
NA KONTINUASHON NOS TA DUNA ALGUN IMÁGEN HUMORÍSTIKO DI TANTU SARKASMO KOMO IRONIA NA INGLES:
Sarkasmo:


text:
Den cuadro di celebracion 70 aña di trabou di biblioteca na Aruba, Biblioteca Nacional Aruba ta duna homenahe na autor y compositor di poema y cancion. E ta un proyecto cu lo sigui, pero den e prome fase aki ta trata di poema y letra di cancion di autornan y compositornan cu ya a bay laga nos. A cuminsa cu 11 texto. Ta trata aki di strofanan di poema di Hubert Booi, Ernesto Rosenstand, Federico Oduber, Nydia Ecury, Mario Dijkhoff, Nena Bennett y Nicolas Piña Lampe. Strofanan di cancion di Padu Lampe, Hildward Croes, Ramon Krozendijk y Bernadina Growell-Kock. E textonan ta poni riba porta y bentana den e edificio central den George Madurostraat.
Biblioteca Nacional Aruba ta presenta e poemanan y fragmentonan impactante riba su bentananan pa bishitante por lesa, conoce y disfruta di dje.
A scohe prome strofa di e wals ‘Abo so’ di Juan Chabaya ‘Padu’ Lampe [1920-20119], Ultimo dos strofa di e poema ‘Traha ruman’ di Nicolás A. Piña Lampe [1921-1967], Poema ‘Relashon’ di Eugenia Adelicia ‘Nena’ Bennet [1935-2003], prome strofa di e poema ‘Un sinta den bientu’ di Nydia Ecury [1926-2012], poema ‘Na bo’ di Mario Dijkhoff [195-2015], poema ‘Si mi por…’ di Hubert ‘Lio’ Booi [1919-2014], poema ‘Luego lo tin jotín pa kada ken ku por expresá’ di Federico Booi [1942-2007], strofa for poema den tomo ‘Un anhelo sin fin’ di Ernesto Rosenstand [1931-2016], strofa di ‘Music’ di musico y compositor Hildward Croes [1962-2014], prome dos strofa di cantica ‘Pilar’ di Bernadina Grovell-Kock [1939-2009] y por ultimo strofa di ‘Luna scondi’ di Pedro Ramon ‘Don Ramon’ Krosendijk [1950-2015].
Art & Design a traha riba e lay-out y instalacion. Publicacion di e poemanan a cay net den temporada di Dia internacional di Poesia. Rond mundo bibliotecanan y festival literario ta celebra poesia dia 21 di maart. Cu e publicacion di e manera aki biblioteca ta spera cu hopi mas bishitante ta ‘topa’ cu expresionnan literario di yiunan di tera. Y kizas ta keda stimula pa lesa e obranan completo. Tur ta forma parti di e coleccion di Biblioteca Nacional Aruba.
Den futuro lo traha riba mas texto di otro autor y compositor pa e otro localidadnan di Biblioteca Nacional Aruba.


text:
Dikon Bebe Awa Ta Importante Pa Nos Kurpa I Judabo Baha Di Peso?
Bebementu di awa:
1. ta bon pa nos kueru,
2. ta judabo baha di peso
3. ta bon pa baimentu af
4.ta preveni dolor di kabes
Awa ta soru pa e transporte di supstansianan nutrivo dor di nos kurpa i ku sushi ta wordu saka for di nos kurpa
Bebe awa ta judabo baha di peso. Pero pa esaki bo tin ku hasi algun kos:
1. Bebe 1,5 a 2 liter di awa pa dia: e ta judabo digeri e kuminda ku bo ta kome i saka sushi for di bo kurpa. Bebe te o koffie sin suku tambe ta eskohonan ku ta bon. Bebe 1,5-2 liter di awa pa dia ta aproximadamente 7-9 glas di awa(glas di mas o menos 250 ml).
2. Kuminsa bo dia ku un glas di awa: anochi ora bo ta drumi bo ta perde vocht dor di transpira i hala rosea. Ta pesey ta bon pa bo bebe un glas di awa prome ku bo desajuna. Asina esaki lo jena bo stoma un poko tambe prome bo kome.
3. No bebe jus ni alkohol. Stap over na awa: bo no ta baha di peso dor di bebe hopi awa. Pero si bo remplasa jus i alkohol ku awa lo kontribui hopi na baha di peso. Si bo kambia un glas di serbes i un glas di colita pa awa pa dia, esaki lo skapabo a lo menos 180 kilokaloria pa dia. Tene na kuenta ku jus i alkohol tin hopi kaloria aden.
4. Si bebe awa ta laf pabo? Bo por pone kosnan den awa pa kambia e smak i hasiele mas dushi pa bebe ku lo motivabo pa bebe mas awa pe.e pone den awa: munt, lamunchi, un pida di wortel di gember, slais di komkomber of slais di appelsina


text:
E hotel celebra di Radisson Aruba Resort, Casino & Spa a ricibi un grupo di personalidad di prensa na bispo di e celebracion di Pasco Grandi, sirbiendo AAA Four-Diamond hors d’oeuvres y cocktails, ademas di informacion tocante e resort y su eventonan benidero.
E amabel Nunette Maduro, Radisson su Ehecutivo di Relacion Publico y Comunicacion, a ricibi e dignitarionan na nomber di gerencia, y a comparti e ultimo informacion tocante e festividadnan di Pasco Grandi, festividadnan di Dia di Tera, y varios otro promocion cu ta andando, tambe introduciendo Audrey Wolff, Gerente di Catering & Servicio di Convencion, kende a papia tocante e resort su plannan pa celebracionnan di Santa Comunion y e bruidnan benidero cu lo tuma luga durante e temporada di Lente y Zomer.
Aruba su resort di Gran Dama, cual a completa un proyecto di USD 26 miyon di refrescamento y renobacion aña pasa, ta conta cu 355 camber, parti entre tres toren elegante, cu areanan publico central entre nan. Huespetnan cu ta check in na e resort ta experiencia un sentido nobo di yegada, cu muebles nobo y un area di recepcion den e lobby di aire liber, mirando riba e bistanan magnifico di e lama, playa y piscina, for di e momento cu nan yega.
E decoracionnan bunita den e AAA Four Diamond Sunset Grille Restaurant ta sigui te cu e Mira Solo Martini Bar, cu e meta di maximalisa e experiencia di huespetnan dilanti lama, for di tur angulo.
Entre e miembronan di prensa disfrutando di e hospitalidad legendario di Sunset Grille Restaurant, a figura personalidadnan local di radio, TV y corant, kendenan a wordo malcria cu Lamb Chops prepara perfectamente riba grill, USDA Certified Angus Beef tips, y rolls di sushi colorido y fresco traha, tur prepara den e cushina di exhibicion bou di e wowo skerpi di e resort su artistanan culinario. Miembronan di prensa tambe a disfruta di un rifa cu certificadonan di regalo inespera pero hopi aprecia, pa Larimar Spa y Sunset Grille Restaurant.
Aki por mira algun momento inolvidabel na e recepcion pa prensa y media.


text:
Anne Hathaway, Meryl Streep, Emily Blunt y otro miembronan di e elenco di ‘The Devil Wears Prada’ a reuni virtualmente pa revela ken tabata e berdadero diabel di e historia. Ya a pasa 15 aña desde cu e pelicula a estrena riba pantaya grandi. Pa celebra esaki parti di e elenco, Anne Hathaway, Meryl Streep, Emily Blunt, Stanley Tucci y Adrian Grenier, entre otro, a reuni pa recorda algun anectoda cu nan a biba durante e filmacion di e pelicula memorabel.
E combersacion convoca pa e revista Entertainment Weekly tabatin como punto di debate, ta ken tabata e diabel principal di e historia, cual titulo Miranda Priestly (Meryl Streep)a haya, e editora arogante di un prestigioso revista di moda, cu ta abusa di su asistente Andy Sachs (Anne Hathaway). Sinembargo loke a sorprende e fanaticada tabata, cu e actornan a coincidi cu ta Nate, e personahe cu Adrian Grenier a interpreta, ta e berdadero mal hende di e film, dus e guy di Andy, chef di profesion, cu ta separa pasobra e ta prefera di scoge pa su futuro profesional y no pa su relacion.
“Nate no a crece, pero Andy sí”, Grenier a señala. E actor a apunta cu e inicio tabata difícil ora a bin haya sa cu e personahe ta esun malo di e historia, pero cu añanan a logra reconoce e situacion dificil cu el a pone su chick den ficcion. “Ora tur esaki a sali pa prome biaha, mi no por a compronde. Kisas tabata pasobra mi no tabata un homber madura, mescos cu Nate tambe”, el a splica. Despues di tuma un tempo pa reflexiona y delibera via Internet, Adrian Grenier a nota cu “[Andy] tabatin mester mas bida y el a logra esaki. E no por a apoy’e manera e tabatin mester, pasobra e tabata un guy fragil y herida”, el a bisa.
Anne Hathaway di su parti a sigura cu e ta compronde e reaccion di e personahe di Nate. E actriz a bisa cu apesar di su falta di madurez, tabata necesario pa sa di unda e sensacion aki ta bin: “Mi no ta kere cu full mundo ta completamente honesto cu su mes riba su propio mal beis”. Nate tabatin mal beis riba dia di su cumpleaño pasobra su chick no tabata t’ey. Pa e interprete, e chef por a tuma un decision diferente, pero ‘ken no lo hacie? Nos tur tabata falta di madurez den diferente momento. Nos tur mester biba, laga biba y hacie miho, el a termina bisando.


text:
ORANJESTAD – Dia 4 di juli 2017 señor John Mahboeb di Interpoint hunto cu Directora di DIMAS señora Kathy Ruiz-Paskel a haci entrega oficial di certificadonan di e curso basico di e Maneho di Admision na e trahadonan di DIMAS.
E curso basico pa e maneho di admision a wordo duna den e lunanan di maart te cu juni 2017 na e empleadonan di DIMAS cu tin e responsbilidad pa traha decision riba peticionnan pa un permiso di estadia.
E empleadonan cu ta atende publico y recepcionistanan tambe a ricibi curso separa enfocando riba e abilidadnan cu mester tin of adkiri pa garantisa e amabilidad con pa trata cu cliente di DIMAS na un manera mas servicial. A haci uzo di e metodo di duna feedback riba videonan tuma for di practica na DIMAS mes.
Ambos curso a finalisa cu un prueba (eindtoets) final.
E cursonan aki a wordo prepara y facilita door di, señor Roberto Uding (Interpoint/VKA) conhunto cu señora Jacqueline Harewoord (DIMAS)
Durante di e programa di capacitacion interno aki, e empleadonan di DIMAS a firma tambe un contrato di compromiso. Den e contrato di compromiso e empleadonan di DIMAS a haci un compromiso di con nan ta bay sigui traha den e organisacion. E compromisonan den e contrato aki a wordo formula dor di e trahadornan mes. Compromiso manera amabilidad pa cu cliente, tuma decisionnan corecto, duna y ricibi feedback na otro, ta algun di e compromisonan cu e trahadonan a haci.
Na final di e ceremonia di entrega di certificadonan, un version completo di e contrato di compromiso a ser entrega door di empleadonan na e Director di DIMAS, señora mr. K. Ruiz-Paskel y na Director interino, señor Mario Wever.
DIMAS ta hopi contento cu e progreso unda actualmente mas cu 90% di e peticionnan haci na 2017 a haya un decision dentro di e termino di 12 siman. Tambe a logra atende casi tur peticion atrasa cu ta data di 2016.


text: Diasabra atardi a drenta informe di cu un persona lo mester a cay abou y herida su mes dilanti misa di playa, mesora a dirigi patruya na e sitio. Na yegada di e patruya a bin topa cu un homber cu lo tabata sinta eynan ta come y bebe, elo a cay y dal su cabez. Un persona lo a pasa y mire benta abou y avisa polis y ambulans cu e lo ta herida. Polis a tuma nota cu e meneer aki tabata mustra un poco cansa. E homber a insisti cu e no mester di ayudo di polis ni ambulans y a cuminsa cana pa su cas ey serca mes. Polis a guia e homber aki te na su cas pa asina e por sosega ya cu durante “Shelter In Place” no por anda riba caya.


text:
Nutrishon Programa Online
f55,00
Den e online programa aki bo ta lesa tur kos tokante bon nutrishon, e konosementu esenshal di nutrishon, e instrukshonan di nutrishon i kon bo ta trata bo kurpa.
Description
Un programa online di 12 siman
Den e programa aki bo ta lesa tur kos tokante bon nutrishon, e konosementu esenshal di nutrishon, e instrukshonan di nutrishon i kon bo ta trata bo kurpa. Dikon un bon nutrishon ta importante, kiko ta e desbentaha di sierto tipo di suku, kon bo tin ku kome pa bo tin un efekto optimal pa bo baha di peso i/o keda fuerte, etc. Bira un eksperto di un bon nutrishon.
Contenido programa di 12 siman
E online programma di 12 siman ta inclui e siguiente kapitulonan:
- Siman 1: E peliger di suku
- Siman 2: Salu ku vet
- Siman 3: Awa, awa, awa
- Siman 4: Mas salu ku berdura
- Siman 5: Piska pa un absorpshon di proteina
- Siman 6: Fibra pa un mihor salu
- Siman 7: Bonchi komo remplasante di karni
- Siman 8: Fruta
- Siman 9: E bentaha di nechi
- Siman 10: Kuminda kuru
- Siman 11: Funshonan vital: Salu Positivo
- Siman 12: Bida mas aktivo: Kambio den estilo di bida
- Bonus 1: Komementu komo remedi
- Bonus 2: Kome pa un peso salu
- Bonus 3: Salu ku antioxidante
- Bonus 4: Guia pa nutrishon salu di Gezondheidsraad
Reviews
There are no reviews yet.
Only logged in customers who have purchased this product may leave a review.


text:
Sekreto #4: E Muher cu konfiansa…
Sekreto #4: E muher ku konfiansa den su mes ta rekupera bek hopi lihe despues di un desepshon(drobek)!
Desepshon of drobek no ta un frakaso. Si un hende muher a purba algu i no a logra, esei no kiermen ku e la frakasa. E la frakasa solamente si e no purba mas. Personanan ku ta exitoso tambe a jega di frakasa. Ta mihor bo sinja for di bo foutnan. Kada bes ku bo a hasi algu i bo no a logra, bo por bisa bo mes ku esei bo no tin ku hasi mas.
Hopi hende lo ta puntra nan mes kiko nan tinku hasi den nan bida. Nan no sa kiko e boluntat di Dios ta, pasombra nan no ta experensia e guia di Dios den nan bida. E eskritor tambe tabata asina, pero e la hanja sa kiko e tin ku hasi dor di purba hopi kos. E eskritor p.e. a juda den un creche i lihe ela ripara ku esaki no ta lokual e ta destina pa hasi. Despues ela traha komo secretaresse, pero despues di un dia ela hanja ontslag. Kada biaha e tabata onderste boven pero korto tempo despues ela wordu puntra pa duna bijbelstudie. Asina ela bin hanja sa kiko ta e kos ku Dios tabata ke pa e hasi. E por a keda henter su bida largu den duda, pero e ta gradisido na Dios ku a judele i dunele sufficiente konfiansa pa sali bai i deskubri kiko ta pas serka dje. Ela bai dor di un par di desapunto pero alo largo ela hanja sa kiko e tabatin ku hasi. Si nunka bo tuma sierto pasonan den bo bida paso bo no sa kiko bo tin ku hasi? E ora ey mi kier enkurashabo pa ponele den orashon! Despues bo por purba un par di kos i lo bo ripara kiko ta pas ku bo. Bo por mirele asinaki tambe: ora ku bo ke kumpra panja nobo, bo ta keda pas panja te ora bo hanja algu ku ta keda bo bon i e ta sinta bon na bo kurpa. Dikon bo no por hasi e mesun kos pa bo deskubri kiko bo destino ta???
Naturalmente tin sierto kosnan ku bo no por purba hasi eventjes manera bira astronaut of president. Pero un kos ta sigur ku bo no por kore un auto sin hinkele den su prome spiet anto duna gas. Ku esaki eskritor no ke bisa ku bo por kuminsa un empresa i hinka bo mes den debe, pero si bo por kuminsa chikitu. I si bo ripara ku e ta bai bon, bo ta dal un stap mas leu. Si nos buta nos stapnan den FE, nos lo ripara dimes unda esaki lo hiba nos.
Un muher ku konfiansa den su mes no tin miedu di hasi fout! Ora ku esaki sosode e ta rekupera lihe i sigi.
Dios ta dunabo semper un komienso nobo. Esei ta e relashon bunita ku nos tin ku ne. Su palabra ta bisa ku su grasia ta nobo tur dia. Hesus a skohe su disipulonan ku ta swak i ku ta hasi fout. Anto ela judanan bira e personan ku nan mester ta. Esei e lo hasi pa bo tambe si bo dunele e chens. E apostel Paulus a insisti di bisa ku nos tin ku lubida nos pasado i strek nos mannan pa lokual ta nos dilanti i ta bini. No teme pa bo pasado. Bo pasado solamente tin poder riba bo si bo lagele tin poder over di bo. Un estilo di bida jena ku konfiansa ta nifika ku bo no ta laga bo pasado goberna bo futuro.
Cura di desapunto of dolor no ta kosnan ku ta sosode ku otro hende so. Bo por skohe pa e esaki. Bo ta disidi di laga bo pasado los i sigi ku bo bida. Bo ta sinja di bo foutnan. Bo ta piki tur e pidanan i dunanan na Hesus. E lo soru ku nada ta bai perdi. Bo ta ninga di pensa lokual bo a perde. Na su luga bo ta traha un lista di kosnan ku bo tin i ku lo bo bai usa.
Lo bo ripara ku bo ta kura, pero no esei so. Bo ta wordu usa den bo proseso di kuramentu pa juda otronan. Ser un ehempel di un muher ku konfiansa den su mes ku ta sobrevivi kada un desepshon i drobek, pa kon difisil of hopi ku e por ta.
No bisa nunka: mi no por mas. Preferibel bisa: mi por hasi tur kos dor di Kristu ku ta dunami e poder. Bisa: Mi no ta geef op, pasombra Dios ta ku mi!!!


text:
ORANJESTAD,Aruba
Covid-19 a cambia mundo completo, nunca nos por a biba pensa cu algo asina lo pasa cu mundo y tambe na Aruba. Ken por a biba pensa cu nos lo sera nos fronteranan ja caba pa mas cu 6 siman. Ken por a biba pensa cu nos no tin ningun turista pa mas cu 6 siman. Ken por a biba pensa cu 95% di comercio ta sera pa simanan largo caba.
Covid-19 ta cambia nos manera di biba completo y nos mester bai ahusta y adapta na e “normal nobo” di bida.
Ta importante como minister di salud pa nos prepara nos communidad pa e normal nobo di nos bida. Nos ta preparando guidelines pa tur sector pa di e forma aki gradualmente poco poco nos cuminsa bai bek na normalidad. Nos tur ta sinti e necesidad pero logicamente nos tin cu haci esaki na un manera mas responsabel posibel. Nos mester percura pa nos tin guidelines, mester percura pa nos tin e transmission di e virus bao control, mester percura pa casnan di cuido tin tur mechanismo di prevencion, y tambe consientiza communidsd di e normal nobo di bida. Scolnan, oficinan y negoshinan essencial y no essencial mester prepara nan medidanan di prevencion.
E normal nobo aki ta trece cune cu disntsnciamento social ta instrumental den nos bida. Mester keda mantene distancia di 2 meter na tur momento. Labamento di man cu habon of hand sanitizers ta bira un obligacion cada rato mishi cu un hende of obheto. Prevencion den salud ta bira hopi importante.
Nos mester bai focus riba prevencion den salud. Hiba un bida mas saludabel, haci mas ehercicio y movecion. Tur departamento, tur comerciante y tur ciudadano mester bai tene cuenta cu e normal nobo di bida aki.
Esaki ta e unico forma cu nos por pensa di bai bek na normalidad gradualemente. E ta bira un disciplina nobo. Nos no lor bai saluda otro dunando man mas. No por brasa otro manera tawata custumber. Tanten cu no tin un vacuna nos mester adapta ma e lifestyle aki.
Nos mester ta consiente cu esaki ta e unico manera cu nos por keda mantene e transmission hopi abou of te hasta elimina e transmission cual obviamente ta nos deseo.
Mi ta convenci cu nos pueblo por haci esaki y hunto nos lo logra surpasa e temponan di mas dificil di nos humanidad. Cu e “normal nobo” aki nos lo por reactiva nos economia.


text:
Kralendijk- Fundashon Mariadal (FMD) ta komunik ku djárason mainta a bati alarma ku lo tin kandela na hospital. Despues di un inspekshon ku kuerpo di bombero a hasi a resultá ku no tabatin kandela, pero un problema tékniko. Seguidamente e servisio tékniko di Mariadal a remediá e problema.
A resultá ku e tuberia di friamentu ku awa friu pa tratamentu di aire den sala di operashon 1 tabata lèk. Pa e motibu akí mesora a sera e sistema. Inmediatamente a remediá e molèster di awa komo konsekuensia di e lèkmentu tambe. Pa motibu ku e sirkuito di friamentu ku awa friu tabata será, un elemento di kalefakshon a kuminsá funshoná riba su máksimo potensia, loke a kousa un holó di kimamentu. Despues e servisio tékniko di hospital a repará e defekto eksitosamente.
Konsekuensia
Pa e operashonnan ku tabata planiá a hasi uso di sala di operashon 2. E interupshon no tabatin konsekuensia pa dunamentu di servisio na pashèntnan i klientenan i no tabata forma un menasa direkto òf indirekto pa pashèntnan i klientenan.


text:
Tin un Update-Covid 19 na airport di Aruba. Den cuadro di mihor preparacion y considerando cu Corsow tambe tin Coronavirus confirma nos a bai riba un higher alert na nos aeropuerto segun minister Dangui Oduber.
A busca cinco dokter pa cuminsa cu controlnan mas severo y mas spotchecks. A traha un assessment center special pa esaki riba e arrival corridor pa wordo hala un banda y controla. Tur aerolinea mester meld adelanta kendenan ta on board y cumpli cu ley y protocolnan. Mas screening lo tuma lugar!
Tambe lo cuminsa scan cu bodyscanner. Tur esaki ta medidanan addicional den cuadro di prevencion. Nos ta bolbe enfatisa cu Aruba ta awor aki NO tin ningun caso.


text:
Recientemente Minister Xiomara Maduro a hiba palabra durante e apertura di e seminario ‘The System of Tourism Statistics’ organisa pa Oficina di Estadistica di Aruba (CBS). Durante e seminario tur departamento y instancia cu ta colecta informacion di turismo na Aruba tabata presente pa asina por a mira e resultado di e trabou cu a wordo haci pa CBS asisti pa United Nations World Tourism Organization UNWTO pa yega na un Tourism Satellite Account TSA pa Aruba. E mandatario a enfatisa riba e importancia di informacion al dia di turismo pa asina por tin un mihor bista riba e impacto directo cu turismo tin riba economia di Pais Aruba.
Tourism Satellite Account (TSA)
E ehecutivonan di UNWTO a traha conhuntamente cu e expertonan di CBS pa implementa un Tourism Satellite Account (TSA) pa Pais Aruba. E informacion compila den Tourism Satellite Account (TSA) ta di gran importancia pa nos ya cu e ta contene informacion detaya pa e industria di turismo. E proyecto di TSA pa Aruba ta cuadra cu e vision di Gobierno di Aruba pa promove un maneho basa riba desaroyo sostenibel pa garantisa e bienestar socio economico di e poblacion di Pais Aruba teniendo na cuenta e proteccion y preservacion di nos medio ambiente. E vision aki por wordo realisa solamente si e departamentonan gubernamental, NGO, organisacionnan academico, cada un ciudadano y tambe cada un bishitante cu mester contribui na e compilacion di informacion traha hunto na desaroyo di Pais Aruba.
Presentacion di resultado di TSA
Durante e seminario sra. Vanessa Satur, Manager Technical Cooperation and Silk Road of the United Nations World Tourism Organization (UNWTO) a presenta e resultadonan di e TSA y otro informacionnan relevante pa e industria di turismo. E informacion cu TSA ta brinda tambe por wordo usa pa haci pronostico economico via e modelo macro economico MARUBA desaroya pa Departamento Economico di Aruba.
Gradicimento
Minister Maduro ta gradici UNWTO pa nan sosten continuo na CBS y Gobierno di Aruba pa implementa e TSA pa asina promove mihor data, mihor decision, mihor bida y un mihor Aruba.
E TSA lo keda publica oficialmente na luna di juni 2020. Alabes Minister Maduro a gradici e ehecutivonan di CBS pa organisa e seminario aki.


text:
IS responsabel pa e atake na Berlin. (VIDEO)
IS ta responsabel pa atake ku a tuma lugá djaluna anochi riba e marshe di Pasku na Berlin. Asina e agensia di notisia Amaq ku ta asosiá na IS a informá. Un trùk a kore drenta un multitut di hende. E atake a laga un saldo di diesun morto. Algu despues di e atake a arestá un hòmber pakistani di 23 aña pero a pone bek den libertat. Outoridatnan na Alemania a informá ku e hòmber ta ninga partisipashon den e atake i ta eksistí e posibilidat ku e sospechoso no ta e outor. Hustisia a bisa ku tin poko evidensia kontra e hòmber pa kuminsá un kaso. Entre tantu a identifiká shete persona. Di e 49 personanan ku a resultá herida, 25 ta den hospital ainda i 14 di nan ta gravemente herida. Segun e minister aleman di asuntunan interno, e outor ta fugitivo ainda. A kuminsá ku un konmemorashon pa e víktimanan na e misa Gedächtniskirche na Berlin. E misa ta keda banda di e marshe di Pasku kaminda un trùk a kore drenta riba e multitut. Riba stul di pasahero di e trùk a haña un hòmber di nashonalidat polako ku tabata morto. Ta sospecha ku ta trata di shofùr di e trùk ku a keda asesiná ku un arma di kandela, dor di e outor di e atake.


text:
The content originally appeared on: Diario
Como muestra di aprecio
ORANJESTAD (AAN) : Pa di dos aña consecutivo Banco di Caribe a topa cu representantenan di benta di agencianan di auto na Aruba. E biaha aki e ‘Car Dealer Event’ a tuma lugar na Ricardo’s Restaurant na Aruba Beach Club Resort y a resulta masha exitoso. A combina bon combersacion y algo di come y bebe den un ambiente cu bista riba lama tur hende por a disfruta di un momento ameno intercambiando cu otro.
“Nos ta sumamente agradecido pa e bon colaboracion cu Banco di Caribe a bin ta ricibi cerca agencianan di auto. Ta p’esey mes nos ta gradici un y tur pa nan presencia awe na nos Car Dealer Event 2022”, esaki tabata palabranan di bon bini di Sr. Elvin Maduro siman pasa diahuebs na Ricardo’s Restaurant.
Director di Banco di Caribe Sr. Elvin Maduro a gradici tur agencia di auto pa e sosten continuo. Naturalmente Banco di Caribe ta haci su maximo esfuerso pa tur cliente ta contento cu e servicio y e fiansa pa nan auto. E compromiso ta, pa keda honra confiansa di e comunidad di Aruba.
Riba fotonan adhunto por mira parti di e evento cu Banco di Caribe a organisa como muestra di aprecio na agencianan di auto.


text:
Kòrsou i St. Maarten a wòrdu designa komo “paisnan ku hopi labamentu di plaka” segun un reporte di Departamento di Estado Merikano. E reporte anual yama “Strategia pa Kontròl Internashonal di Narkótiko a subi Kòrsou i St. Maarten for di e kategoria di “hurisdikshon di prekupashon” pa e kategoria di “hurisdikshon di prekupashon primario.”
Ku esaki Kòrsou i St. Maarten ta uni nan mes na un lista amplio di 66 pais ku ta inkluí Afghanistan, Oustralia, Brazil, Isla nan Kaiman, China, Hapon, Rusia, Reino Uni, Merka, Uruguay i Zimbabwe.
Segun e reporte e pais nan aki a bira “pais nan grandi den labamentu di plaka,” òf “pais ku nan instituto nan finansiero ta partisipá den transakshon nan di plaka for di kua un gran parti ta prosedente di trafikashon internashonal di narkótiko.”


text:
Tokante
Blue Destination
“E konsepto di Blue Destination ta hasi uso sostenibel di rekursonan di oséano pa kresementu, bienestar i trabou í ta protehá salú di e ekosistema di océano,” (Tourism Corporation Bonaire, 2017)
Kiko ta Blue Destination?
Boneiru komo Blue Destination ta boga pa e sinergia perfekto entre naturalesa, kultura i ekonomia. Kaminda nos ta protehá i alabes utilisá e rekursonan natural, manera e oséano ku ta rondoná nos isla. Boneiru komo Blue Destination ta krea un identidat i eksperensia úniko, ku ta distinguí Boneiru for di otro islanan karibense. Blue Destination ta proklamá loke Boneiru ta para p’é i ta yuda atraé bishitantenan ku ta kompartí e balornan akí. Abo ta Blue kaba?
Bira blou bo tambe
Mundu empresarial na Boneiru ta un di e forsanan impulsor tras di Blue Destination. E Sertifikashon Blue Destination ta un sistema di sertifikashon pa yuda empresanan lokal hasi negoshi den un forma mas sostenibel i mas sosial. Pa medio di e sertifikashon bo ta haña bista riba tur loke bo empresa ta hasi kaba pa medio ambiente, naturalesa i komunidat i riba kua tereno mehorashon ta posibel. Ku esaki bo por atraé kliente i inspirá otronan pa nan tambe kontribuí ku nan granito. Lesa akinan mas tokante e bentahanan di sertifikashon empresarial.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (i e Virus Aware Seal). Despues di bo registrashon Kámara di Komèrsio mas rápido posibel ta tuma kontakto ku bo.
Kiko ta hasi Boneiru Blue?
E awa blou ku ta rondoná Boneiru ta un presioso bèkgrount pa hopi potrèt di vakansi. Pero, Boneiru sa pa hopi tempu kaba ku oséano ta hopi mas importante ku esei so. Oséano ta suministrá oksígeno, e ta apsorbé CO2 i e ta duna nos di kome. Oséano no ta para su so sentral den naturalesa. Boneiru su kultura i ekonomia tambe tin un laso estrecho ku laman.
Naturalesa
E Bonaire National Marine Park ku nan a instituí na aña 1979 ta e parke marino mas bieu na mundu. E parke ta rondoná henter nos isla i e ta protehá ref di koral, yerba di laman, palu di mangel i otro tipo di bida bou di laman. Na aña 2001 a añadí Klein Bonaire na e área ku ta legalmente protehá. Durante e dékada tras di lomba a logra progreso grandi ku rekuperashon di nos refnan di koral i for di aña 2021 ta prohibí pa hasi uso di krema dañino kontra solo. Entrante 1 di yüni 2022 un prohibishon di plèstik desechabel ta na vigor. Tur deportista akuátiko ta aportá na preservashon di naturalesa pa medio di kumpra e ‘nature tag’. Un sistema úniko kaminda e usuario ta kontribuí na mantenshon i preservashon di naturalesa.
Kultura
E koló blou di laman ta parti di nos bandera i di historia i identidat di Boneiru. Den músika, baile, arte i kuminda e importansia di oséano ta bini dilanti. Turismo por duna un impulso na kultura i tradishon. Promové loke ta importante pa Boneiru ta yuda pa rekonfirmá e identidat propio i pasa esaki pa otro. Esaki ta aportá na konekshon mutuo i ta stimulá kolaborashon.
Ekonomia
Dentro di un asina yamá ‘ekonomia blou’ ta usa oséano komo rekurso natural pa kresementu ekonómiko, mehorashon di bienestar, kreamentu di trabou i pa protekshon di e mesun rekursonan natural (World Bank, 2018). Naturalmente Boneiru ta aspirá esaki. Ekonomia di nos isla pa un gran parti ta basá riba turismo. Éksito di e sektor akí ta dependé di státùs di nos naturalesa i nos kultura. Lesa akinan kon diferente empresa sertifiká na Boneiru ta aportá ku nan granito.


text:
Cocolishi, coral y santo blanco cu ta patrimonio di Aruba nota permiti turistanan bandona Aruba cu nan
ORANJESTAD, Aruba –08 januari 2021: Conforme tratado international di CITES, landsbesluit local Natuurbescherming Inheemse Flora & Fauna y e Zandverordening ta prohibi pa saca y exporta cocolishi, coral y/of santo blanco for di Aruba.
Ta resalta cu e ultimo lunanan douane ta interceptando basta turistan cu ta bayendo back nan pais, cu cocolishi, santo blanco y coral cu a saca for di nos naturalesa.
E cantidad abnormal di cocolishi, coral y santo blanco confisca ta mustra den direccion cu ta hende local mes ta ofrece y/of bendenan cu turista. Esaki ta contra ley y tin como consecuencia un multa.
E accion aki ta duna un mal ehempel na turistanan cu ta pensa cu si un hende local mes por piki y bende e materialnan aki, nan tambe por bay piki nan mes, provocando un acto contra ley sin sa. Na airopuerto ta confisca e material y e turistanan ta haya nan mes confronta cu un multa pisa.
E sorpresa no agradabel aki ta duna Aruba un mal nomber den exterior. Specialmente awo den un temporada dificil unda cu ta net ora mas nos mester tuma responsabilidad pa mustra nos miho banda pa e turistanan. Esey ta inclui nos responsabildad pa respeta nos leynan y nos responsabilidad pa preserva y conserva nos recursonan natural.
Nos naturalesa ta pa disfruta y pa ofrece nos turistanan, nos mes y nos futuro generacion e placer di su beyesa unico. Algo pa ta orguyoso di dje y traha na conserve.


text:
KRALENDIJK – Direktor di Maduro & Curiels Bank Bonaire NV, Leonard Domacassé a papia ku Radio Live 99.9 FM relashoná ku loke resientemente a keda publiká riba Facebook Page di Radio Live 99.9 FM. Ta trata di e situashon kaminda hopi hende ta bai e ‘branch’ di MCB na Playa kousando aglomerashon di hende innesesario. Domacassé: ” E situashon ta algu ku ta presentá sèmper fin di luna. E ta dura algun dia i despues e ta normalisá. Debí na e situashon di e pandemia di vírùs di ‘corona’, Banko mester a bai ku e reglanan pa duna servisio. Pa e motibu aki a kontinuá ku solamente un ‘branch’. Skol a sera i hopi mayor no tin un kaminda pa nan yu bai, pues diferente empleado di banko ta traha mitar dia pa duna atenshon na nan yu. E ‘branch’ di MCB na Playa ta mas fásil pa a krea un forma pa por atendé ku kliente den e konsepto nobo, ku e reglanan di distansha sosial. Pa e motibu aki ‘Hato Branch’ ta será. Esei ta e motibu ku tin aglomerashon di kliente pafó di e MCB ‘branch’ na Playa. Ta bai adaptá e servisio di ‘branch’, kaminda ta bai habri e ofisina na Hato dia 18 di mei. Pues denter di 2 siman ta bai tin 2 ofisina di MCB operashonal.
Loke nos ta bai konsentrá ariba ta pa mas kliente kuminsá hasi uso di ‘Online Banking’. Usando ‘ATM’ i paga ku karchi di banko entre otro ta evitá aglomerashon di hende na filialnan di banko. Hopi bes e kliente ta presentá na banko pa e depositá sèn ku e doño di trabou a pag’é. MCB tin un tim spesífiko ku ta bai yuda kliente, guianan pa por kuminsá hasi uso di ‘Online Banking’. E situashon di hopi kliente fin di luna den banko ta algu normal, sinembargo den futuro mester bira un ‘normal nobo’. Un normal nobo’ nos ta referí: si un persona por hasi un transakshon fásil pa medio di su telefon, nos ta bai yuda nan pa siña esaki. E hendenan di edat ku tin difikultat pa atendé ku e parti ’online banking’, nos ta duna oportunidat pa nan kontinuá den ‘branch’ pa nos yuda nan ku loke nan mester ta hasi. No solamente na Boneiru sinembargo Aruba, Sint Maarten i Kòrsou riba tur e islanan den Karibe, e ta algu normal, kaminda hopi hende ta bai banko fin di luna. Den futuro e mester bira ‘un normal nobo’. E periodo aktual ta forsa nos tur pa yega na ‘un normal nobo mas rápido ku nos a plania,” direktor di MCB a menshoná den su reakshon.


text:
Despues di e fecha aki lo cobra boet
ORANJESTAD (AAN): Vocero di WEB Aruba NV, Asja Dongen a laga sa cu for di November 2019 nan a cuminsa manda carta na tur cliente, a pone informacion riba nan pagina di Facebook, den medionan di comunicacion pa asina prepara y cumpli cu e dos cuentanan cu ta caduca na Maart 2020.
A bisa cu e compania di Utilidad ta compronde cu e ta keda un situacion dificil. Locual nan kier comunica ta cu por paga e di dos cuenta cu ta caduca na Maart cual ta e consumo di februari. Por pag’e tiki tiki pa mas tarda 31 di Mei 2020.
Dongen a adverti cu esey ta e ultimo ‘deadline’ pa loke ta consumo di e cuenta di Februari. Kiermen, e consumo di Januari mester ta paga pero e cuenta di consumo di Maart, April tur eseynan ta keda bin.
Pesey no ta cumbini bo pa bay tarda mucho pa paga esun di Februari. Ta bon pa sa cu tanten cu e deadline di 31 di Mei no yega y bo no a paga e cuenta di Februari, WEB no ta cobra e boet y no tin nodi di bay WEB tampoco pa pidi un areglo di pago ya cu e ta bay automaticamente, e vocero di e compania a splica.
Si paga e cuenta despues di 31 di Mei, e ora si mester cumpli y ta bay cobra boet. Banda di esey ta core e riesgo grandi cu ta desconecta e suministro, a remarca.


text:
Kontròl di tráfiko general.
KOMUNIKADO DI PRENSA 237 / 2021
1 yüli 2021
Kontròl di tráfiko general.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 30 di yüni 2021, personal di Tráfiko konhuntamente ku personal di warda di polis
di Otrobanda i Ministerio Públiko “Paga bo But”, a tene un kontròl di tráfiko general. E
kontròl aki a tuma lugá entre 21.00 or pa 23.00 or, riba Franklin D. Rooseveltweg.
A kontrolá un total di 106 vehíkulo di kual 37 shofùr a keda verbalisá pa e siguiente
infrakshonnan:
Manehá un vehíkulo sin:
ku e impuesto di vehíkulo ta pagá
faha di seguridat bistí
reibeweis bálido;
seguro bálido;
karchi di kùr bálido;
plachi di number na e vehíkulo dilanti;
Manehá un vehíkulo:
ku glas skur;
ku defekto na e lus dilanti.
Durante di e kontròlnan akí kran a transportá un kantidat di vehíkulo bou di kondishon.
Ministerio Públiko “Paga bo But” a kobra fl.2460,== na but atrasá.
E kontròlnan aki ta kontinuá.


text:
Minister Cey van Heydoorn huntu ku Minister Charles Cooper a firma e dekreto ministerial pa lanta e komishon ku lo traha riba un Teatro Nashonal pa Kòrsou ku nòmber di baluarte Ced-Ride.
Ministerio di Tráfiko, Transporte i Planifikashon Urbano
Minister Cey van Heydoorn huntu ku Minister Charles Cooper a firma e dekreto ministerial pa lanta e komishon ku lo traha riba un Teatro Nashonal pa Kòrsou ku nòmber di baluarte Ced-Ride. Pa VVRP, Sr. Jairo Martis ta forma parti di e komishon aki. Eksito ku e trabounan! Potrèt original di Cey van Heydoorn.


text:
Kyala y Mali a truinfa
Historia pa Aruba na e Weganan di Buenos Aires
HISTORIA
Duo di Beach Volleyball Kayla Arends y Mali Rafini a triunfa den nan prome encuentro den e Youth Olympic Games 2018 na Buenos Aires, Argentina.
E prome victoria oficial den un Wega Olimpico Hubenil pa Team Aruba. Awe dialuna e duo di beach volleyball Kayla Arends y Mali Rafini a gana nan prome wega contra di Rwanda(Africa) pa loke ta e competencia di beach volleyball.
Mester bisa cu bou di un publico grandi mayoria consisti di muchanan di scol basico como tambe algun familiar, e duo di Aruba a cuminsa poco nervioso na e partido. Pero despues Aruba a domina bon unda ta bin gana e prome set di Rwanda cu e score di 21 – 15.
Den e di dos set e duo Velantine/Peneloppe di Rwanda a lidera e di dos set di comienso te na final. Aruba dado momento a bini bon bek siendo 5 punto abou y ta bin empata 17 – 17, pero aki Rwanda a gara su puntonan pa hiba e di dos set na nan fabor 21 – 18.
Den e di tres set, Mali y Kayla a sali bon y ta piki nan puntonan pa un diferencia grandi, pero poco poco e duo di Rwanda no a give up y ta yega serca di Aruba. Na 13 – 13, Aruba ta anota 2 punto tras di otro pa asina hiba nan prome victoria den e Weganan Olimpico Hubenil aki na Buenos Aires.
Nos damitanan a bringa bon den e wega aki apesar cu e duo di Rwanda nan estatura tabata mas cu esun di Aruba. E puntonan crucial a bini net na bon momento y merecidamente Kayla y Mali ta hiba e prome victoria.
Cu esaki tambe nos delegacion ta haci historia cu e prome triunfo den un Wega Olimpico Hubenil den un deporte di ekipo.
Nan proximo encuentro lo ta diaranson awo contra di Venezuela.
Un pabien na Mali, Kayla, coach Irald Phelipa, Aruba Volleyball Association, Mayornan y tur esnan cu a contribui na e exito di e atletanan.


text:
For di 4 di yüli 2022, no ta usa mas e kaya di tèst di Salubridat Públiko. For di 4 di yüli 2022, hendenan ku keho di corona mester tèst, solamente ku sita via 0800 0800, na BonLab. Siudadanonan i bishitantenan ku keho di corona por yama 0800 0800 gratuitamente pa un tèst di corona na BonLab.
Bishitantenan ku un number di eksterior, por yama +599 715 5399, e number akí no ta grátis.
E kantidat di tèst na e kaya di tèst di Salubridat Públiko a baha. Esei ta bini entre otro pa motibu ku a eliminá karentena. Kontaktonan estrecho di un persona kontagiá sin keho, tampoko no mester tèst mas. Solamente nan mester tèst si nan tin keho.
Na Boneiru no tin medida di corona mas. Pero e virùs tei ketu bai. Salubridat Públiko ta enfatisá ku ta importante pa sigui e reglanan básiko. Pues laba man regularmente, tosa/nister den èlebog, laga airu pasa frekuentemente den espasio i tèst ora tin keho. Pasamentu di angua solamente den bario
For di 30 di yüni 2022, habitantenan por pasa e anguanan di corona i di buster solamente den bario. E ora ei no ta posibel mas pa pasa e anguanan di corona i di buster riba djasabra na Kompleho Deportivo Jorge Nicolaas. For di e dia ei, habitantenan por pasa tur djaweps sin sita na dos bario pa e anguanan di corona
òf e angua di buster. Na Boneiru, 68,4 % di poblashon a pasa dos angua di corona, 42,1 % a pasa e
angua di buster. Den práktika tin awor ménos hende ku ta pasa e anguanan di corona òf e angua di buster. P’esei e departamentu di Salubridat Públiko a disidí pa no sigui pasa e anguanan kontra corona den e sala grandi di deporte. Pasamentu di angua den bario ta atraktivo tambe pa habitantenan di edat mas haltu òf hendenan ku no tin transporte propio. Salubridat Públiko tin bon eksperensia ku pasamentu di angua den bario. Dia i ora pa pasa angua den bario
Djaweps 7 di yüli 2022 10:00-12:30 Kas bieu di famia Schermer, Rincon, enfrente ofisina ouksiliar di gobièrnu 13:30-16:00 Sentro di Bario Nort’i Saliña
Djaweps 14 di yüli 2022 10:00-12:30 Plasa Chicu Goeloe, Antriòl 13:30- 16:00 Ofisina di dòkter Eijsenga, Tera Kòrá Djaweps 21 yüli 2022 10:00-12:30 Kas bieu di famia Schermer, Rincon, en frente ofisina ouksiliar di gobièrnu Djaweps 28 di yüli 2022 10:00-12:30, Plasa Chicu Goeloe, Antriòl 13:30-16:00, Ofisina di dòkter Eijsenga, Tera Kòrá


text:
E ta bisa cu e tawata falta siguridad den su mes den relacionnan anterior y cu varios bes el a wordo rechasa, pero su silencio tin mi preocupa. Con mi por haci pa e sinti mas sigur di su mes?
Nos ta hunto pa 10 luna. Nunca mi tawata asina felis. Pero mi ta sinti un poco inconfortabel cune, compara cu mi relacion anterior. Nunca e ta hasi sonido durante sex. Mi a yega di puntre kiko e ta gusta, y semper el a evita e contesta. Esaki ta ponemi sinti cu mi no ta bon suficiente pe. Ta difici pa mi por satisface, sin sa kiko e gusta.
El a bisami si, cu e no tawata sinti sigur ora di haci sex den su relacion anterior y cu varios bes el a wordo rechasa, pues mi ta kere esey tin algo di haber, pero: Ta normal cu hombernan no ta keha of papia durante sex y foreplay? Ora nos combersa tocante sex, semper mi ta bise cu mi kier pa e sinti relaha y sigur cumi. Mi sa cu esaki ta mas facil pa bisa cu pa haci, pero mi echt kier yude sinti cu e por ta su mes y disfruta di sex.
Contesta:
Un persona su desaroyo sexual, incluyendo e descubrimento di e funcion sexual di su curpa, ta cuminsa durante infancia. Den nos sociedad, un mucha ta siña hopi lihe cu masturbacion ta algo secreto. Si, por ehempel, bo guy a comparti camber cu otro hendenan e lo mester a zorg pa e ta mas keto posibel y kizas door di esaki e lo por a forma un sistema di suprimi cualkier expresion vocal di placer. Nos style y rutina sexual anterior ta sigui nos den edad adulto y no ta facil pa cambie. E miho cos cu bo por hasi, ta accepte manera e ta. Si na cierto momento e bira mas vocal, bise cu esaki ta algo cu bo gusta, pero reconoce, cu su custumber di ta keto durante sex, ta consistente cu locual el a siña y cu esaki no automaticamente kiermen cu e no ta satisfecho.
Mi guy ta asina keto ariba cama cu mi ta preocupa cu mi no ta satisface
E ta bisa cu e tawata falta siguridad den su mes den relacionnan anterior y cu varios bes el a wordo rechasa, pero su silencio tin mi preocupa. Con mi por haci pa e sinti mas sigur di su mes?


text:
ORANJESTAD,Aruba
Directie Natuur en Milieu (DNM) ta participa cu desde 16 te cu 31 di maart 2020 lo tin
algun cambio den nan servicio en conexion cu e pandemia COVID-19 coronavirus.
Despues cu Gobierno di Aruba y Departamento di Salud Publico a duna instruccionnan preventivo
relaciona cu COVID-19, DNM ta adapta su servicio na publico.
Pa caso di emergencia relaciona cu medio ambiente y naturalesa, por notifica esaki via plataforma
www.infraruba.com y via telefon 594-8724.
Pa informacion general y/of cualkier pregunta por email DNM na [email protected]
Por fabor sigui bishita nos pagina di Facebook/dnmaruba pa cualkier cambio y informacion.
DNM no ta ricibi bishita di publico na su localidad nobo conoci como Uncle Louis Store situa na v/d
Zeppenveldt straat #7 den promenade na San Nicolas.
DNM ta pidi disculpa pa cualkier inconveniencia.


text:
ORANJESTAD – Diaranson atardi Minister President Mike Eman a ricibi e hoben di 18 aña y su mayornan den su oficina na Cocolishi pa asina expresa su pabien y esun di pueblo di Aruba pa e exito alcansa. Durante combersacion cu e hoben naci na Aruba, pero di descendencia Peruano, e mandatario a desea Tapia hopi exito den su estudionan avansa na TU Delft na Hulanda, pero tambe a haci un peticion ferviente pa, un bes completa, regresa Aruba y aporta na su isla. Esaki ta un deseo cu Tapia mes ta comparti como cu e ta sinti un responsabilidad moral cu nos isla pa tur e oportunidad y cariño cu Aruba a brinda su mayornan y e mes durante ultimo 25 aña.
Tapia su meta ta pa bira un Ingeniero Electrico y e tin un bon base pa esaki cu mas di un 10 pa e materianan di Wiskunde A y B. Despues di un tropieso den su prome CP na Colegio Arubano, Tapia a haya un detereminacion y awendia ta confesa di ta encanta cu tur loke ta ciencia y tecnologia. “Mi stima matematica y ciencia en general pasobra mi ta kere cu nan ta e estudionan di bida; danki na ciencia nos por compronde bida. Pa mi fisica, kimica, biologia tur ta hopi importante ta siña nos di unda nos ta bin y unda nos ta bay, con bida ta hinca den otro.”
E hoben ta consciente y satisfecho di e vision cu Gabinete Mike Eman tin pa Aruba den e ramo di tecnologia y sostenibilidad; como tambe di e oportunidadnan cu esaki ta nifica p’e y pa otronan den futuro. “Un gobierno cu ta inverti den educacion, ta inverti den e futuro di su pais. Mi ta kere cu ciencia tecnologia, innovacion y matematica ta e terenonan mas importante awo ya cu nos tin hopi problema ambiental. Nos mester yuda nos planeta, nos mester restaura e daño cu nos a haci y esaki nos por haci solamente cu ayudo di ciencia,” Tapia ta splica.
“E hoben Roderick Tapia tin un cijfelijst impresionante,” Prome Minister Eman a bisa den loke el a describi como momento special di por a ricibi e y su mayornan caminda a hiba un combersacion ameno, pero tambe cu ta duna nos e confiansa cu nos sistema di enseñansa, pa e retonan cu e tin, ta un sistema cu ta produci resultadonan sumamente ehemplar y cu nos por ta orguyoso di dje.”


text:
ConocoPhilips no a konfiská nada di CITGO Aruba.
Den un komunikado CITGO Aruba a splika ku no konfiská niun propiedat di refineria CITGO Aruba, ni CITGO Petroleum. No opstante ku no a menshoná e nòmber di ConocoPhillips, ta obvio ku e deklarashon ta referi na e kompania. Esaki ta e úniko reakshon kòrtiku ku operador di refineria na Aruba a hasi. Esaki ta pa kita kualkier duda o kontradesí posibel rumor ku e multinashonal merikano ConocoPhillips a konfiská o ke konfiská propiedat na Aruba, manera a sosodé na otro islanan den Karibe.
Den e dianan tras di lomba ConocoPhilips a start e proseso pa konfiská propiedatnan di PVDSA, manera entreotro tankinan di krudo, refineria i otro operashonnan na entreotro Kòrsou, Boneiru, Statia i Aruba.
ConocoPhillips ta purba di kobra PDVSA un debe atrasá. Ta kalkulá ku ta trata di un suma grandi di 33 bion dòler. E problema ta hungando pa 10 aña kaba i awor e kompania ke pone mas preshon riba Venezuela.


text:
Boliviastraat – Diahuebs merdia patruya di trafico ta bin topa cu un Mitsubushi Pajero, cu nan tawata busca basta dia.
E auto aki algun dia pasa a causa un accidente entre Hyatt Hotel cu Hilton, pero no a para y sigui bay. Tawata trata di un auto staciona.
Number ariba e auto no tawata cuadra. Polis a atende cu e chauffeur cu no tawata kier a coopera cu polis y a dicidi di cana bay. Tata di e chauffeur si a compronde. Takelwagen a ser pidi pa bay cu e auto, mirando cu e number di auto no ta cuadra.


text:
Mi kier extende un palabra di danki na tur esnan cu a yuda haci e anochi informativo na Tanki Leendert di dia 21 di juli un exito. Partido MEP a wordo ricibi na un manera caluroso na Tanki Leendert. Candidatonan Roderich Lopez, Joe Koolman, Ady Thijssen y Mireille Sint Jago a brinda informacion tocante e solucionnan na tur esnan presente.
Un cantidad grandi di caranan nobo a acudi na e reunion aki den nan mesun bario y nan a keda masha contento di tende e solucionnan pa cu e problemanan cu nos hobennan, pensionadonan, economia y enseñansa. Un anochi caminda cada candidato a tene un discurso riba un di su areanan di experticio.
Partido MEP un biaha mas a yega cerca di pueblo pa informa nan debidamente tocante e rumbo nobo cu nos tur lo mester scoge conhuntamente. Caminda e ser humano lo ta para central y candidatonan cu conocemento, caracter y personalidad ta esnan cu ta lidera e lucha pa un mihor futuro pa Aruba.


text:
Parlamentario Curtley Obispo: Ta bai hasi sigur 5 aña ku Presupuesto di Pais Kòrsou no ta kompletu pa loke ta trata e konstrukshon i transishon di Hospital Nobo Otrabanda (HNO)
Ta bai hasi sigur 5 aña ku Presupuesto di Pais Kòrsou no ta kompletu pa loke ta trata e konstrukshon i transishon di Hospital Nobo Otrabanda (HNO)
Parlamentario Curtley Obispo a para ketu na un hecho durante e di 4 dia di tratamentu di Presupuesto 2020 di Pais Kòrsou, pa loke ta trata e kapítulo di Ministerio di Salubridat, Medio Ambiente i Naturalesa. El a mustra a base di hechos ku 19 novèmber 2019 sigur ta bai hasi 5 aña sigui ku tin un Presupuesto di Pais Kòrsou ku no ta kompletu (“onvolledig”) pa loke trata e konstrukshon i tambe transishon di Hospital Nobo Otrabanda (HNO). Un Presupuesto di Pais Kòrsou ku no ta kompletu pa un total di 445.3 mion florin, ku aprobashon di e Parlamento di Kòrsou dia 21 òktober 2014 i tambe e Gobièrnu di Kòrsou ku e publikashon riba 19 novèmber 2014 di e Lei di e promé Presupuesto Supletorio 2014 (PB 2014 no. 101). Ku otro palabra ta for di riba dia di 19 novèmber 2014, tin pa kasi 5 aña kaba, un Presupuesto pa konstrukshon i transishon di HNO inkompletu pa 445.3 mion florin i ku un fiansa di Pais Kòrsou pa 436.1 mion florin. Ta e sifranan aki tin ketu bai riba mesa durante e siman di 21 òktober 2019 pa loke ta tratamentu di Presupuesto 2020 di Pais Kòrsou den Komishon Sentral di Parlamento di Kòrsou.
A base di esaki parlamentario Curtley Obispo a hasi e siguiente preguntanan na Minister di Salubridat, Medio Ambiente i Naturalesa, señora Suzanne Camelia- Romer: (1) a base di e echo aki Minister ketu bai ta sostené 100% un Enkuesta Parlamentario?; (2) den kua presupuesto ta bai atendé e 104.7 mion florin di HNO kual Kolegio di Supervishon Finansiero Kòrsou Sint Maarten (CFT) ta indiká? Aña 2019 òf 2020?; (3) den kuadro di artíkulo 85 insiso 2 di nos Areglo di Estado di Kòrsou, e pregunta ta bira kon ta bai atendé ku e 96.3 mion florin di HNO ku Kolegio di Supervishon Finansiero Kòrsou Sint Maarten (CFT) a indiká? Den kua Presupuesto ta bai atendé esaki? Aña 2019 òf 2020?


text:
ORANJESTAD, Aruba
Parlamentario Endy Croes a baha fuertemente riba e manera cu Mike Eman y AVP a construi e edificionan di MFA. E investigacion a determina cu ehecucion di diferente di e proyectonan aki ta completamente contradictorio cu nan propio vision y maneho. Un ehempel bibo ta lo siguiente. Gobierno di AVP su vision tabata pa renoba edificionan existente di gobierno y asina baha costonan di huur atrabes di e maneho y vision aki. Esaki ta skirbi den maneho di gobierno anterior. Kico AVP a haci? Net lo contrario. AVP a bin cu e idea pa traha 5 MFA nobo cual finalmente a subi costonan di huur barbaramente.
Presta placa pa 5 edificio y traha 4
Gobierno di AVP a presupuesta 17.1 miyon pa traha 5 MFA pero a traha 4 MFA como cu a usa extra gastonan den e promer 4 MFA-nan y no a laga placa pa traha esun di San Nicolas. MFA Noord 4.1 miyon mas 550 mil extra gastonan a sali 4.6 miyon. MFA Paradera 3.2 miyon mas 250 mil extra pa un total di 3.5 miyon. MFA Sta Cruz 3.6 miyon mas 80 mil extra gastonan a alcansa 3.7 miyon finalmente. MFA Savaneta 3.2 miyon mas 410 mil extra gastonan pa un total di 3.6 miyon. Consecuentemente no a laga suficiente placa pa traha esun di San Nicolas. Pues presta placa pa 5 edificio y traha 4 pero pueblo mester paga prijs di 5 edificio. Pa 25 aña largo gobierno a compromete Aruba pa paga 3.1 miyon pa aña na e proyectonan aki unda pueblo lo paga finalmente 77.9 miyon florin.
Prijs barbaro pa huur pa m2
Gobierno di AVP a splica e tempo aya cu lo huur espacionan cu sector priva y social pa reduci gastonan na final y asina genera entrada pa paga e proyectonan cual finalmente AVP no a logra nan obhetivo. E proyectonan aki a sali asina caro y prijs pa huur pa meter cuadra (m2) den un MFA ta 63 florin pa m2. Resultado ta cu ni comercio of departamentonan di gobierno no ta interesa pa un huur asina caro. Nan lo no sali di un lugar cu nan ta paga 20 pa 25 florin pa m2 pa bay complace Mike Eman su idea na 63 florin na m2. Riba pagina 42 di e rapport di Algemene Rekenkamer (Bo Aruba) ta splica hopi cla cu gobierno di AVP no a sigui y cumpli cu e proceso legal pa cu nos leynan. No a cumpli cu artikel 26 di Ley di Comptabilidad.
Actonan iregular castigabel
Rapport di ARA a nombra 2 otro proyecto como ehempelnan bibo. Tanto Plaza Padu y renobacion di edificio di ATA bieu no a cumpli cu nos leynan vigente. Algemene Rekenkamer na e parti aki a remarca cu na momento bo desvia di artikel 26 di ley di contabilidad na e manera cu gobierno di AVP a haci ta actonan iregular y ta castigabel.
Parlamentario Endy Croes ta termina pidiento Ministerio Publico pa contesta e carta cu Parlamentario Croes a manda pa Ministerio Publico acompaña cu copia di e rapport puntrando pa un opinion di Ministerio Publico alrespecto e rapport Bo Aruba di Controlaria General. Señal a bay pa gobierno mediante mocion pa entrega keho oficial contra tur esnan cu a comete actonan contra nos leynan.


text:
ORANJESTAD – Organisacion ‘Encuentro Politico Constructivo’ a nenga participacion di mr. Gerlien Croes na e debate di y pa Millenials di diahuebs anochi. Un iniciativa cu e partido berde a haya un bon iniciativa y tabata hopi entusiasma pa su candidatonan millenial por defende e partido su vision y trabou.
E partido a propone pa mr. Gerlien Croes participa den e debate electoral organisa pa informa e asina yama grupo di ‘millenials’ cu un di nan candidato millenial cu ta parti di e team di AVP. Lamentablemente e organisacion a nenga participacion di mr. Croes y a exigi pa lider di partido ta esun cu mester participa. Y si no ta asina AVP lo ‘no ta welkom’ pa ta participe na e debate.
Den seno di partido a discuti e punto importante aki e siman cu a pasa y a tuma e desicion di hala atras e ora pasobra partido ta di opinion cu mr. Gerlien Croes y cada candidato riba lista di AVP ta igualmente capabel, pa splica y defende e vision di partido AVP na cualkier momento y riba cualkier plataforma.


text:
Bati Huda na Kòrsou ta un aktividat religioso den kua durante Semana Santa ta bati un pòpchi ku semehansa di un hende. Simbólikamente e batimentu aki ta revancha kontra Hudas Iskariot, un Hudiu ku supuestamente a traishoná Hesus. Ta straño ku esnan ku semper ta grita kontra di un otro tradishon diskriminatorio, esta ‘zwarte piet’ ta ketu tokante di bati Huda.
For di tempu di Apostolado Katóliko, tabata un kustumber pa riba Bièrnè Santu pone bandera na ‘halve stok’ i traha un pòpchi ku tabata keda públikamente batí ku palu, skòp i moketa.
Bièrnè Santu 27 mart 1682, a bati Huda serka di bahia Santa Ana. Esaki a kousa konsternashon pasombra e pòpchi tabata un representashon idéntiko di e Rabino di Hudiunan di Kòrsou. Gobernashon, ku ya a yega atvertí pa intoleransia religioso, a konsiderá esaki inakseptabel i a prohibí tur aktividat di bati Huda. E prohibishon a dura hopi aña.
Ku batimentu di Huda tabata dirihí riba Hudiunan ta keda spliká den Theologie van de straat i Accentjes van ons land en volk di Pater Brenneker. Brenneker a yama e tradishon aki “een niet echt fijn aangevoelde gewoonte”. Riba Bièrnè Santu òf e djasabra despues, tabata traha algun pòpchi grandi i pone nan dilanti di kasnan di famianan Hudiu ku un bòter di ròm bashí. Tur hende ku pasa por a dal’é un moketa den su kara. Ora solo baha, tabata marcha bou di müsik i alkohòl, kantando kantikanan di bati Huda i asta tin biaha kontra e religion Hudiu, lastrando e pòpchinan den kayanan pa despues bati nan te ora no sobra nada. Normalmente ta sigi un fiesta ku hopi aktividat eskandalósamente imoral.
Na 2019 World Jewish Congress a protestá batimentu di Huda despues di imágennan di batimentu di un pòpchi bistí komo un Hudiu òrtodòks na Polonia, un pais mayoritariamente katóliko. A kita su kabes afó i kima e restu di e kurpa.
Awor, si no ta tolerá e invento diskriminatorio Hulandes di ‘zwarte pieten’, pakiko nos ta keda silensioso pa loke ta trata un tradishon ku ta flagrantemente anti-Hudiu? No ta hipókresia di marka mayó?
Willemstad, Kòrsou
Fuente: Archivo Nashonal, Kerkgeschiedenis Antillen, Pater Brada (1963).


text:
WILLEMSTAD — Den fin di siman ku ta tras di lomba klup di atletismo The Eagles, den estrecho kooperashon ku Curaçaose Atletiek Bond (CAB), a organisá su di 4 edishon di kareda di pista na stadion Ergilio Hato titulá “The Eagles Championship”. Un kantidat grandi di 190 atleta di 8 klup di atletismo a kompetí den e evento grandi aki. Mayoria atleta tabata di Kòrsou pero tabatin partisipashon individual tambe di tres atleta di Bèlgika i un atleta di Boneiru.
The Eagles por mira bèk riba un kompetensia sumamente eksitoso, ku 9 rèkert nashonal nobo den atletismo di atletanan di diferente klup. Asina The Eagles huntu CAB ta siguí engrandesé e deporte di atletismo na Kòrsou, ku bon yudansa di boluntarionan i spònsernan di e evento (RBC i Sportspot Sta. Maria). The Eagles ta gradisí CAB i tur spònser, boluntario, ofisialnan, atleta i klup pa nan partisipashon i kontribushon kual tabata hopi importante pa e kompetensia aki bira un éksito. Entre e boluntarionan tabatin mayornan di atletanan i Brigada di Siguridat kualnan a hasi un hopi bon trabou.
The Eagles mes a disfrutá di un tremendo prestashon di su mes atletanan ku a gana 30 medaya en total durante e evento. Entre esakinan tin Jeronn-Jeevan Tilé ku a destaká ku 5 medaya di oro i ku a kibra 3 rèkert nashonal di U11. Zion Sambo (U15) tambe a gana 3 medaya di oro. Aldrich Jack (Senioren), Tyler Otto (U17) i Rivka Goede (U17) a gana 2 medaya di oro kada unu den eventonan ku tabatin 3 atleta of mas kompetiendo. Tambe tabatin medaya di oro pa Elgemar Laker i Milicent Lauffer. The Eagles ta felisitá tur su atletanan pa nan partisipashon i prestashon, tantu esnan ku a gana medaya komo esnan ku no a gana medaya.


text:
KRALENDIJK – Entiero di Enoc “Noki” Melaan, manera por a spera, a haña enorme atenshon di personanan pa sostené famia promé, durante i despues ku a hiba e defuntu su último lugá di sosiegu. Enoc ta un persona sigur hopi kerí i stimá den e bario di Nort Saliña.
Ayera djadumingu 31 di mei a hiba “Noki” su último lugá di sosiegu, despues ku tabatin momentu pa topa miembronan di e famia, pa despues Santu Sakrifisio di misa sigui pa santana. Promé ku a sera kaha ku e defuntu drumi aden, Rítmiko Timon Krioyo a toka algun kantika pafó di misa, entre otro kantando e kantika dediká na Enoc: “Te despues”. Un kantika hopi emoshonante i ku un stèm gritando ……‘Noki’…….. ku ta simbolisá i rebibá e momentu ku tur hende tabata enbuska di dje i alabes awor ku e no tei mas huntu ku nos.
Un enorme doló pa famia a keda despues ku “Noki” a pasa pa un bida nobo. No ta eksistí un doló mas profundo ku despedida di un ser kerí. Señor ta sostené nos tur, i manera nan ta bisa e no ta duna e hende un karga mas pisa ku e no por karga.
Despedida di un hende ta parse inkomprendibel, sinembargo nos tin ku biba konforme boluntat di Dios. Te a krea nos, e sa tur kos di nos sin eksepshon. Tur hende sa ku un dia nan ta pasa pa un otro bida i e momentu ta hopi doloroso. Ta Señor a krea nos asina. Nos no por yuda.
Durante misa di entiero Kor Flor di Coromoto a animá. Diferente ekipo ku “Noki” tabata militá aden tabata presente. Entre otro tim di domino The indians, Ahichi i Strea di Oro. Timnan di futbol Nort Saliña Vets, Estrellas, Flamingo i La Fama etc. Momentu ku a sali ku e defuntu for di misa a supla tròmpèt i tabatin músika zonando na e sitio. Un kantidat di outo i hende a bai direkshon di santana pa hiba e defuntu su último lugá di sosiegu. Pafó di santana Rítmiko Timon Krioyo a toka den seku manera nan ta bisa pegá ku porta di santana. Atenshon pa “Noki” tabata inmenso. Simplemente e tabata un bon hende i nos ku a keda tras, mester usa esei komo ehèmpel. No laga dia pasa i lubidá. Forsa na famia den e momentunan difísil, di parti di staf i personal di Radio Live 99.9FM.


text:
Construccion di verkeersplateau's
Mayan diaranson 28 di september 2022, entre 8'or di mainta te 6'or di atardi lo bay construi un verkeersplateau dilanti Hooiberg #61b
Diahuebs 29 di september 2022, entre 8'or di mainta te 6'or di atardi, lo bay construi un verkeersplateau dilanti Pavia #21b.
Diabierna 30 di september 2022, entre 8'or di mainta te 6'or di atardi, lo bay construi un verkeersplateau dilanti Pavia #19b.
Dialuna 3 di oktober 2022, entre 8'or di mainta te 6'or di atardi, lo bay construi un verkeersplateau dilanti Hooiberg #47.
Ruta di desviacion lo keda indica cu borchi y baricada di aviso.
Por fabor tene cuenta.


text:
Promé minister kanades ta bishitá Kas Blanku.
Kas Blanku a anunsiá ku otro siman Justin Trudeau minister presidente di Canada lo bishitá presidente merikano Donald Trump. Tur dos lider ta relativamente fresku. Trudeau, ku ta liberal lenks a bira promé minister di Canada den novèmber 2015 i e populista drechi Trump a bira presidente di Merka desèmber 2016. Segun opservadónan en todo kaso tin riba agènda e asuntu di e pipanan di Keystone ku mester saka petrolio sintétiko for di Canada pa Estádos Unídos i e komèrsio liber den Merka. Trump ke sali for di e akuerdo di komèrsio liber di Merka (NAFTA) di 1994, prinsipalmente pa motibu di e relashon komersial ku Mexico. NAFTA ta un akuerdo entre Canada, Mexico i Estádos Unídos. Pa Merka, Canada ta e sosio komersial mas importante despues di China. Merka ta eksportá mas ku 250 mil mion dòler pa Canada i ta importá alrededor di 275 mil mion dòler for di nan.
No ta konosí si nan dos lo papia tokante e prohibishon di entrada ku presidente Trump a bin kuné kontra habitantenan di e shete paisnan islámiko. Trudeau i Canada ta konosí pa nan aktitut akogedor pa ku e refugiadonan.


text:
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
AMSTERDAM – E directiva di futbol hulandes (KNVB) a dicidi pa toch no demanda FIFA den e tribunal internacional Deportivo CAS, riba e bistimento di banchi OneLove durante weganan di Copa Mundial 2022 na Qatar. Un total di 7 pais a dicidi inicialmente pa nan capitan bisti e banchi durante wega, como solidaridad mundial di igualdad. Pero FIFA a menasa cu tur pais cu haci esey, lo haya un carchi geel automaticamente. Inicialmente Hulanda y otro paisnan tabata dispuesto pa paga un eventual multa pa viola e regla di e banchi. Pero ora cu FIFA a bin cu e menasa di carchi geel, tur pais a dicidi di hala atras. Despues a opta pa bringa FIFA den corte. Pero esey tambe a wordo para awor. Paisnan manera Inglatera, Belgica, Alemania y Dinamarca ta algun cu tambe kier a protesta.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Den luna di november Departamento di Mucha y Hoben (DMH) ta pone mas enfasis riba diferente area relaciona cu Tratado di Derecho di Mucha na Aruba y esaki tabata un momento ideal pa gradici tambe un di profesional nan, cu a inicia den e trayecto Arubano aki.
Dia 23 di januari 2020, Sue-Ann Ras, Coordinador Nacional di Codigo di Proteccion hunto cu Stan van Haaren, ‘Senior Specialist Kinderrechten Cariben’ pa UNICEF NL, a presenta concepto di e decreto nacional y su trayecto di implementacion di Codigo di Proteccion (meldcode). For di e dia ey cu e trayecto di Codigo di Proteccion a inicia, semper a indica cu Codigo di Proteccion ta un forma di traha nacional preventivo, structura y uniforme, pa combati (sospecho di) abuso di mucha den 4 sector: husticia, social, enseñansa y salubridad.
Den transcurso di aña 2020 te cu awor casi final di 2022, Stan van Haaren a sa di duna sosten, guia y conseho tecnico pa e trayecto. Stan hunto cu Sue-Ann a cuminsa for di nada y poco poco a cuminsa duna forma, contenido y structura, ya cu e trayecto di Codigo di Proteccion ta basa riba ‘action learning’, cu ta duna bo e espacio y flexibilidad di adapta, analisa y evalua cada paso. No tin un manual ni tampoco e famoso ‘draaiboek’, pero mas bien, ta siña paso pa paso con ta e miho manera pa implementa esaki.
Pero si Codigo di Proteccion tin su beneficionan:
- E ta un herment pa por eherce cuidadosamente e derecho di notifica.
- E profesional nan y e mucha-/hoben nan y nan famia sa kico por spera.
- Trece claridad y hasta transparencia den e paso nan.
- Uniformidad den idioma y proceso.
- Verificabel y por monitor.
Banda di esaki, Stan a percura tambe pa Aruba amplia su netwerk profesional cu Hulanda, habriendo caminda cu diferente instancia, manera;
- Augeo Foundation: cu ta duna sosten di contenido y tecnico durante e desaroyamento di e materialnan ( (website, animacion, infographics etc.).
- Vereniging ‘Landelijke Vakgroep Aandachtfunctionarissen Huiselijk geweld en kindermishandeling’ (LVAK): Duna sosten pa crea e training di Supervisor di Codigo y ‘Train de trainer’ di 14 trainers Arubiano.
No tin duda cu e trabou nan haci cu Stan van Haaren ta di balor agrega y te ainda nos ta sigui traha estrechamente cu otro, pa finalmente nos yega na un Codigo di Proteccion Arubano pa cada grupo profesional (preferiblemente universal), cu ta aporta y yuda nan haci un miho evaluacion ainda, pa continua cu ayudo y/of si mester of no mester notifica caso di (sospecho di) abuso di mucha na Aruba.


text:
E siman akia a habri cu hopi energia despues di e ultimo dos simannan hopi druk cu e procesonan pa eleccion 22 di september. Aworaki ta den e proceso introduci e programa di partido Pueblo Orguyoso y Respeta (POR) na pueblo ‘Vision 17-21 Hunto Nos Por’, cual desde cu a presenta esaki na prensa siman pasa a haya bon reaccion y comentario. Ta gradici tur esnan cu a forma parti di e proceso aki cu a dura hopi luna unda cu a busca opinion di comunidad pa finalmente a presenta un plan cu ta bin di comunidad y pa comunidad.
E liña cora den e programa aki, banda di tur e topiconan cu ta wordo atendi cu nan ta e hecho cu ta pone atencion na e fundeshi di nos comunidad. Nos fundeshi actualmente ta debil y pues lo enfoca na crea un fundeshi fuerte cu por construi riba dje caminda cu e comunidad di Aruba ta central den e programa. Tambe crea confiansa bek cu un hende por sinti nan mes liber y sigur riba Aruba, percura pa mehoracion di cuido medico y reduci tempo di espera pa acceso medico di calidad. Sr. Oduebr a sigui splica cu den e programa aki ta pone atencion tambe na nos pensionadonan y lo bay percura cu edad di pensioen ta flexibel na edad di 60 aña y cu esnan cu ta cobra pensioen caba por biba na un manera mas digno. Lo percura cu e pago di belasting y AZV cu ta wordo paga ta uno hopi mas husto cu unicamente duna un aumento di 1 of 2%. Si wak e costo di bida y e velosidad riba cual esaki ta crece, no ta duna e bida digno na nos pensionadonan y tampoco na esnan cu ta cobra un salario minimo of di clase media akinan na Aruba. Pesey e ‘liña cora’ cu ta menciona ta un liña di revolucion economico.
Pa loke ta e problemanan financiero grandi cu nos tin na e momentonan aki cu no ta wordo discuti riba dje y ainda no tin indicasion di presupuesto di Aruba lo yega parlamento prome cu 1 september. Pa motibo cu si esaki tuma luga e ora lo tin un debate al caso riba e realidad di e situacion fianciero di Pais Aruba, sr. Oduber a enfatisa.
POR tin e solucion pa e revolucion economico. POR lo crea un reforma fiscal di belasting directo pa indirecto. Percura cu por medio di e revolucion fiscal e salario minimo por wordo aumenta cu minimo 10% pa pocopoco cera e ‘gap’ cu tin actualmente entre salario minimo y ‘ bestaansminimum’ na Aruba. Cu ta haci e bida digno uno casi imposibel.


text:
Kobradó di ònderstant ku ainda tin problema ku karchi, pasa na Kas di Bario
Kobradó di ònderstant ku ainda tin problema ku karchi, pasa na Kas di Bario
Geplaatst op 30 December 2019 dor di Ministerio Desaroyo Sosial, Labor i Bienestar
Willemstad – Riba 30 di novèmber 2019 Ministerio di Desaroyo Sosial, Labor i Bienestar (SOAW) a logra depositá e montante di NAf. 100,- riba kuenta di tur kobradónan di ònderstant. A konstatá despues ku tin algun kobradó di ònderstant ta konfrontando difikultat pa kobra nan bonus. Na momento ku nan trata na saka sèn for di e mashin di bankomátiko, nan ta mira ku e sèn tei, pero nan no por lanta e sèn. E mashin ta bisa nan pa tuma kontakto ku banko.
Entretantu diferente kliente di SOAW a bai otro bankomátiko i a logra lanta nan sèn. Pa resolvé e problema, SOAW ta pidi tur esnan ku tin e problema aki pa nan purba na un otro mashin di bankomátiko di Maduro & Curiel’s Bank (MCB).
Ora ku aña habri, SOAW ta urgi esnan ku ainda tin e problema aki pa no reklamá funshonamentu di nan karchi di banko na MCB, pero pasa na Kas di Bario pa SOAW por registrá personanan ku tin e problema menshoná.
Minister Koeiman, tim di maneho i tur sektor di SOAW ta deseá nos klientenan un plasentero kambio di aña den seno familiar.


text:
Lei di kompetensia meresé derechi di eksistensia
Na aña 2011, e minister di Desaroyo Ekonómiko, Nasser el Hakim, a duna inisio na un proyekto pa start e trayekto pa yega na un Lei di Kompetensia. Meta di e lei aki ta pa promové kompetensia sano entre komersiantenan ku ta bende nan produkto i servisio riba nos merkado lokal. Fundashon pa Konsumidó a tuma asiento den e komishon ku a traha pa yega na un konsepto di lei di kompetensia, e asina yamá “Mededingingswet” i esaki a keda entregá na gobièrnu pa kana su trayekto di konseho.
For di e tempu ei tambe Fundashon pa Konsumidó a duna atenshon amplio na e lei aki den medionan di komunikashon (entre otro den Konsumidó Alertá, volúmen 14 di 2012: http://joom.ag/tfPb/p14) pa asina splika kiko ta e importansia i e nesesidat pa nos pais di tin un lei di kompetensia i un Outoridat di Kompetensia ku ta kontrolá, investigá i, mas importante, duna sanshon den kasonan kaminda komersiantenan ta hasi aktonan ilísito manera forma kartèl, traha afspraknan di preis di benta, dividí merkado entre nan, stroba otro partidonan di subi merkado òf hasi mal uzo di un posishon grandi riba merkado kompará ku kompetidónan mas chikitu.
Nos mester tene na kuenta ku na Kòrsou no tin niun entidat independiente òf di gobièrnu ku ta ehersé e tareanan aki integral- i strukturalmente. Pues dado kaso ku por ehèmpel kompanianan di telefòn ta kobra muchu karu pa e spit di internèt ku klientenan ta risibí, òf si bankonan traha afsprak i tene tarifanan bankario artifisialmente haltu, òf un importadó ta eksihí di su rebendedónan pa bende un produkto na un preis definí, no tin un instansia outorisá i ku e deber di kontrolá, investigá i, si ta nesesario, sanshoná e tipo di aktonan aki, na momentu ku nan tuma lugá. I hustamente esaki lo ta e ròl di un Outoridat di Kompetensia.
Despues di 5 aña i un trayekto largu di konseho hurídiko e Lei di Kompetensia a keda tratá resientemente den Staten di Kòrsou. Fundashon pa Konsumidó tabatin e firme konvikshon ku e lei aki lo a keda aprobá sin mas problema den Parlamento, mirando ya e kantidat di pregunta- i adaptashonnan ku tabatin for di e momentu ku a presentá e konsepto di lei na aña 2012. E realidat ta ku, na tratamentu di e lei, diferente parlamentario a trese preguntanan dilanti kuestionando e funshon di e lei aki. Den e preguntanan den Parlamento dos aspekto a resaltá. Un aspekto ta e posishon independiente i lòs for di influensia polítiko ku e Outoridat di Kompetensia lo tin. E di dos aspekto ta e outoridat i poder di e Outoridat di Kompetensia.
Dos aspekto ku en bèrdat ta hopi importante i ku sigur Fundashon pa Konsumidó ta para tras di dje den e forma ku proponé den e lei. Ta imperativo pa un outoridat di e índole aki ta independiente di polítika pa por hasi su trabou di un manera efektivo. Tambe e outoridat mester tin hèrmèntnan pa por aktua si ta nesesario. E outoridat mester por duna but i e mester por hasi entrada den kas i negoshi pa por hasi investigashonnan nesesario den kaso di sospecho di palabrashonnan ilegal. Si tòrnu na esaki e outoridat lo bira un tiger sin djente.
Fundashon pa Konsumidó ta tuma nota regularmente di señalnan ku na Kòrsou falta kòntròl i falta sanshon. Awor ku a yega e ora ku Kòrsou por instituí un órgano ku e outoridat, poder i hèrmèntnan pa por mehorá e balanse riba nos merkado ekonómiko, Fundashon pa Konsumidó ta sinti falta di e firmesa di nos legisladónan pa duna kontenido na e nesesidat i importansia di e lei i institushon aki.
Fundashon pa Konsumidó, lo ke sigurá konsumidónan di Kòrsou ku e lo keda hasi su máksimo esfuerso pa influensiá gobièrnu i Parlamento pa pasa e lei di Kompetensia manera e ta, ya ku nos sí ta konvensí ku e lei aki ta nesesario pa un mihó funshonamentu di nos merkado. Un merkado habrí, transparente i kompetitivo ta hasi ku e komersiante mester hasi mas esfuerso pa diferensiá su produkto, su negoshi i su servisio pa atraé kliente. Esaki ta na benefisio di nos tur. Al final nos tur ta konsumidó.
Na nòmber di Fundashon pa Konsumidó
Marc Marshall
Direktor


text:
Violensia relashonal ta violensia komete den relashonan amoroso i den seno famiar te den terser grado. E tema tin atenshon spesial di Ministerio publiko desde 2004. Na 2010 a adapta e instrukshon i na 2017 esaki a haña atenshon spesial komo un instrukshon pa BES, Sint Maarten i Korsou.
Trata di hende ta un delito serio i ta un violashon grave di e derechonan humano. Eksplotashon ta sentral denter di e konsepto aki i e sirkunstanshanan ku e víktimanan di trata di hende ta haña nan mes aden ta generalmente chokante.
Atrakonan tin un impakto enorme riba víktimanan i nan ambiente i ta soru pa un sentimento grave di insiguridat. Atrakadónan por lo tanto por konta riba kondenanan pisá. Ministerio Públiko i polis ta traha den estrecho kolaborashon ku otro pa redusí e kantidat di atrakonan. Negoshantenan tin un papel importante den prevenshon di atrakonan (dor di pone vigilansia i/òf vigilansia ku kámera). Siudadanonan ta yuda den solushoná atrakonan.
Huisio penal ta orientá su mes riba mantenshon di órden hurídiko. Tradishonalmente, e sospechoso ta sentral den esaki. E ultimo añanan kada bes ta poniendo mas atenshon riba e posishon di e víktima. Legalmente e término ‘víktima’ no ta eksistí. Den e huisio penal e víktima no tin un papel ofisial.
Poseshon di pepper spray òf gas lakrimógeno den blèki sea na kas of riba kaya públiko no ta permití. E supstanshanan aki ta kai bou di e Ordenansa di Arma di Kandela 1930, konkretamente un arma destiná pa "sprèit gasnan tóksiko, sofokante òf ku ta hasi indefenso".